הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 23, 2020-07-06 21:55

יפעת שאשא ביטון: ערב טוב, לילה טוב, לכולם.

יפעת שאשא ביטון: ברשותכם, אני פותחת את דיון הוועדה והנושא הוא הצעת חוק לתיקון ולקיום תוקפן של תקנות שעת חירום (נגיף הקורונה החדש – הגבלת פעילות) (תיקון), התש"ף-2020.

יפעת שאשא ביטון: אני רק אקדים ואומר כדי שהדיון יהיה ענייני וממצה, שאתם צריכים לזכור בכל הערה שלכם שאנחנו עושים את התיקון הזה ואת החוק הזה עד ליום ה-6 לאוגוסט.

יפעת שאשא ביטון: זאת אומרת, אנחנו מדברים על תקופת זמן מאוד מאוד קצרה עד שיגיע חוק הקורונה הגדול, כך שחבל לבזבז יותר מדיי אנרגיות על דברים שאפשר להכניס אחר כך במהות בחוק הקורונה, וכל אחד לפי עניינו.

יפעת שאשא ביטון: משרד המשפטים, בבקשה.

לילך וגנר: בעקבות עיגון תקש"ח - הגבלת פעילות בחוק, לתקופה קצובה של 45 כפי שציינה יושבת-ראש הוועדה, עלה צורך לעשות לאור מצב התחלואה היום שינויים יותר מהירים ולאפשר יותר גמישות בתיקון ההוראות המהותיות שנמצאות בתוספת, שזה בעצם התקש"ח.

יפעת שאשא ביטון: לא צריך להיכנס להסבר על התקש"ח, אני ארצה שרז יסביר.

יפעת שאשא ביטון: אני רוצה התייחסות למהות, למה זה בא היום.

לילך וגנר: בגלל העלייה המאוד מאוד גדולה שהוסברה, ותוסבר על ידי משרד הבריאות, עלה צורך ליצור מנגנון גמיש יותר שיאפשר, מעבר למה שכבר אפשרנו בסעיף המסמיך של חוק לקיום ותיקון תקש"ח – הגבלת פעילות, שינויים יותר רדיקליים או יותר משמעותיים בתוספת.

לילך וגנר: זאת אומרת, סגירה של מקומות שהיו פתוחים, הגבלה על שהייה במקומות במרחב הציבורי כמו שמפורט כאן, לקבוע תנאים להפעלה של מקומות שכרגע נמצאים בתוך התקנות, אלה תנאים נוספים כמובן על אלה שנמצאים בתקנות, ולהשאיר את הסעיף שמשאיר את ההקלות שכבר אישרנו אותו בעבר.

לילך וגנר: מבחינתנו, אחד השינויים המשמעותיים בהקשר הזה הוא שאימצנו מנגנון שהוצע בחוק המסגרת.

לילך וגנר: המנגנון הזה אומר שניתן לשנות את התוספת בעניינים שהתייחסתי אליהם בצו שנכנס לתוקף באופן מיידי, מונח על שולחן הוועדה.

לילך וגנר: הוועדה צריכה לדון בו תוך פרק זמן קצוב של שבעה ימים פלוס שלושה, ואם היא מאשרת אותו, היא מאשרת אותו, אם היא לא מאשרת אותו הוא פוקע, ואם היא לא דנה בו זה מגיע למליאת הכנסת.

לילך וגנר: זה סוג של מנגנון שאימצנו מחוק המסגרת.

יפעת שאשא ביטון: מר נזרי, תסביר בדיוק את החוק על כל השלבים שלו, מה המשמעויות שלו, למה זה מגיע היום, וקצת מהלך הרוח, כדי שאנשים כאן יידעו במה מדובר.

רז ניזרי: ערב טוב, לילה טוב, גברתי היושבת-ראש, חבריי חברי הכנסת, כמו שלילך החלה לומר, אנחנו מביאים את החוק הזה היום כי המצב כרגע הוא שיש את חוק המסגרת הכולל שנמצא בדיונים בוועדת החוקה כשייקח זמן עד שהוא יעבור מאחר והוא חוק מסגרת כולל שאמור לתת מענה לכל ההסדרים בתקופת הקורונה.

רז ניזרי: הכנו אותו במשרד המשפטים לפני חודשיים וההנחה הייתה לקראת הגל השני, אבל הגל השני הקדים אותנו ואנחנו בתוכו.

רז ניזרי: את החוק הזה לא יעבירו בתוך 24 שעות, וגם לא בתוך 48 שעות, זה חוק משמעותי.

רז ניזרי: עד שיעבירו אותו, אנחנו נזקקים לגישור כשלמעשה זה החוק הנוכחי.

רז ניזרי: רקע – כשאנחנו עוסקים בהגבלות, כפי שאתם נדרשתם לאשר, תידרשו לאשר בהמשך, הגבלות מהסוג הזה שפוגעות בקניין של אנשים, אתה סוגר עסקים, אתה אומר לאנשים שהם לא יכולים לקיים חתונות, וכיוצא בזה, אלו הגבלות שפוגעות יותר בזכויות אדם, וכדבר שבשגרה, כמו כל חוק, החוק הזה היה צריך להיות בצורה מלאה כשהדברים האלה נקבעים בכנסת אחרי שיושבים בצורה משמעותית ובודקים את הדברים, בוחנים את המשמעויות, חלופות, וכיוצא באלה - זה דבר שבשגרה.

רז ניזרי: אבל אנחנו לא בימי שגרה, אנחנו בימי מאבק בקורונה שמוכר לכולנו.

רז ניזרי: זה סוג של מלחמה, רק שאת הטילים לא רואים.

רז ניזרי: זה משהו חמק

רז ניזרי: מק יותר, זה נגיף שמתעתע בכולנו.

רז ניזרי: במצב כזה הממשלה רוצה, או שהועלו רעיונות כאלה לתת לממשלה לעשות את הדברים לבד, כמו שהיה בתחילת הדרך בממשלה הקודמת.

רז ניזרי: ככלל, כל ההגבלות הללו התנהלו במסגרת תקנות שעת חירום – תקש"חים, ותקש"ח פעל רק בממשלה, רק הממשלה מתקינה אותו.

רז ניזרי: הוא הונח אומנם על שולחן הכנסת אבל לא צריך אישור פוזיטיבי כדי לקיים אותו.

רז ניזרי: גם אם הכנסת לא עושה שום דבר, התקש"ח קיים.

רז ניזרי: כך התנהלו בחודשים מרץ אפריל, ובהמשך לכך גם בחודש מאי - עם תקש"חים.

רז ניזרי: כממשלה אנחנו אומרים: זאת לא דרך המלך לחקיקה.

רז ניזרי: חקיקה צריכה להיעשות ברשות המחוקקת שהיא הכנסת ולא הממשלה.

רז ניזרי: אורך החיים של התקש"חים לפי חוק היסוד הוא שלושה חודשים, והם פקעו.

רז ניזרי: בלי קשר, אנחנו כייעוץ משפטי לממשלה אמרנו לממשלה שהיא צריכה להעביר את הדברים שאפשר למסלול של חקיקה בכנסת, וזה חוק המסגרת הכולל.

רז ניזרי: אבל צריכים למצוא את נקודת האיזון הנכונה בין מצב שבו הכנסת היא זו שקובעת את ההסדרים הללו שהם פוגעים בזכויות אדם, בקניין, בחופש של האדם וכיוצא באלו, לבין מצב שבו כדי לעשות את זה, זה בלתי אפשרי.

רז ניזרי: בכנסת מטבע הדברים יש שלוש קריאות, יש דיונים, צריך לשמוע את הדברים, הסתייגויות וכו'.

רז ניזרי: כשצריכים לעשות פעילויות שצריכות להיות לפעמים מהיום למחר, וכפי שהוצג לפניכם בדיונים קודמים, ואם צריך גם יוצג בהמשך, הנתונים של גורמי הבריאות מראים שהמספרים עולים בצורה דרמטית וכל עיכוב של יום יכול לגרור בעקבותיו עוד מספר גדול של חולים ואחרי זה גם איבוד שליטה.

רז ניזרי: לכן, כדי ליצור אפשרות לממשלה לקבל החלטות בצורה מהירה ומיידית בנינו את הרעיון פה שהוא לקוח מתוך חוק המסגרת, וזה מה שאנחנו מבקשים מהוועדה כאן.

רז ניזרי: הרעיון הוא כזה: הממשלה תוכל לקבל את ההחלטות הללו בצורה מיידית.

רז ניזרי: כלומר, הממשלה תשמע, תקבל את ההחלטות בצו.

רז ניזרי: ברגע שהצו יפורסם התחולה תהיה מיידית.

רז ניזרי: כלומר, לא צריך אישור של הכנסת לצורך התחולה.

רז ניזרי: אבל אנחנו לא עושים את זה לבד כממשלה, לכנסת יש תפקיד חשוב ביותר.

רז ניזרי: הכנסת תצטרך להידרש לדבר הזה תוך שבעה ימים, היא יכולה להידרש גם מייד למוחרת, ובמסגרת הזמן הזו הכנסת תוכל לשנות, להוסיף, לתקן.

רז ניזרי: מה מייצר המנגנון הכפול הזה?

רז ניזרי: מצד אחד, זה כן מאפשר גמישות לממשלה לקבל החלטות בלי שהדברים מתעכבים עד שתהיה תחולה, מצד שני, הממשלה לא פועלת כשחקן לבד בזירה.

רז ניזרי: היא לא מחוקקת לבד, כמו שהיה בימי התקש"חים, וכיוצא בזה, יש כנסת שיכולה מייד לבטל, לשנות, להוסיף.

רז ניזרי: לדעתנו, זה האיזון הנכון לצורך התמודדות עם מגיפה שמתנהלים איתה על ידי הרשות המבצעת שעושה מצד אחד, את הדברים במהירות, אבל מצד שני, אנחנו עדיין דמוקרטיה, ובדמוקרטיה הכנסת היא זו שעושה דברים כאלו ככלל, ולכן לכנסת תהיה אפשרות לתקן, לשנות, להוסיף מייד, אבל תוך שבעה ימים.

רז ניזרי: התחולה לא תלויה בכנסת – זה בגדול הרעיון של החוק הזה.

רז ניזרי: הצורך הוא צורך דחוף.

רז ניזרי: כמו שאמרתי, חוק הקורונה הגדול עדיין לא עבר.

רז ניזרי: היו רעיונות אחרים, וחלקן דוברו ופורסמו, אבל בעינינו כנציגי הממשלה הם נראו לנו כיותר פוגעים בכוחה של הכנסת, בין אם זה רעיונות של הארכת התקש"חים ליותר משלושה חודשים, לשישה חודשים, בין אם זה רעיון שאומר שהממשלה תאשר וזה יגיע לכנסת רק אחרי שלושה חודשים.

רז ניזרי: הרעיונות הללו עלו במסגרת השיח כשרצו לתת פתרון מהיר, והם נוסו על ידינו ברמה המשפטית.

רז ניזרי: חשבנו שלא נכון לעשות דבר כזה, זה פוגע במרקם העדין וביחסים העדינים בין הממשלה והכנסת, לא צריך להגיע למקומות הללו.

רז ניזרי: מה שכן נכון, ואפשר לעשות, זה מה שמוצע כאן.

רז ניזרי: זו ההצעה שהממשלה קיבלה היום, וזה כרגע מובא לפניכם לאישור.

רז ניזרי: זו הצעה שאומרת שהממשלה מאשרת, התחולה היא מיידית, לכנסת יש שבוע לדון בכך.

רז ניזרי: בסעיף האחרון אתם יכולים לראות שהמסגרת היא שיש לוועדה שבוע לדון ולאשר.

רז ניזרי: ככל שהוועדה לא מקבלת החלטה יש לה עוד שלושה ימים, וככל שגם זה לא נעשה זה הולך למליאת הכנסת.

רז ניזרי: אם מליאת הכנסת לא מאשרת, ואני רואה שחבר הכנסת לוי לא מרוצה - - -

מיקי לוי: בוודאי שהיא לא תאשר.

יפעת שאשא ביטון: אנחנו לא מנהלים דיאלוג עכשיו.

מיקי לוי: הוא פנה אליי, גברתי.

מיקי לוי: מה זאת אומרת?

יפעת שאשא ביטון: אני לא מרשה לו לפנות אליך.

מיקי לוי: סליחה, אבל הוא פנה אליי, מה זה כאן?

יפעת שאשא ביטון: חבר הכנסת לוי, אנחנו ניתן לך לדבר.

יפעת שאשא ביטון: אני מבטיחה לך שלא אתן לאף אחד להפריע לך.

יפעת שאשא ביטון: הוא יסיים את דבריו ואתה מייד אחריו, ואחר כך נמשיך.

רז ניזרי: המסגרת היא שלוועדה יש שבוע לדון בדברים.

רז ניזרי: ככל שהוועדה לא קיבלה החלטה תוך שבוע, יש לה שלושה ימים נוספים, וככל שגם אז לא התקבלה החלטה, הדבר מובא לאישור מליאת הכנסת.

רז ניזרי: הכנסת יכולה להחליט אז או לאשר או כמובן לא לאשר.

רז ניזרי: ככל שהיא לא קיבלה החלטה, פוקע תוקף הצו.

רז ניזרי: אין מצב שזה רץ לבד בלי אישור כנסת.

רז ניזרי: אם הכנסת לא אישרה את זה במליאתה, פוקע תוקפו של הצו.

רז ניזרי: הרעיון לייצר גמישות, ואתם יכולים לראות שזה כתוב בחוק עצמו, בכל העסקים שנמצאים פה, החל מעסקים של חנויות וכיוצא באלו, מאפשר גם גמישות במספרים.

רז ניזרי: כלומר, גם גמישות לסגור או לפתוח מקומות, וגם אם אתה פותח מקומות, אם לא לסגור לגמרי, לשנות מספרים, כפי שדנתם אתמול בשינוי באולמות בין 250 ל-50.

יוראי להב-הרצנו: אני מבקש לשאול שאלה.

יוראי להב-הרצנו: אני רוצה להבין מה כתוב בהצעת החוק.

יפעת שאשא ביטון: הוא יסיים את דבריו ואחרי זה נפתח את זה לדיון, שאלות, הקראה.

יוראי להב-הרצנו: אבל זה שאלה שנוגעת למה שהוא מדבר עכשיו.

יפעת שאשא ביטון: אני מנהלת את הדיון.

יוראי להב-הרצנו: למה את צועקת עליי?

יפעת שאשא ביטון: אני לא צועקת עליך, אני רוצה שהוא יסיים את הדברים.

יוראי להב-הרצנו: אני רוצה להבין על מה אנחנו מדברים.

יפעת שאשא ביטון: מאה אחוז, הוא מייד יסיים את הדברים.

יפעת שאשא ביטון: אל תדאג, תוכל לשאול מה שאתה רוצה.

יפעת שאשא ביטון: אנחנו לא נצא מפה עד שאתה לא תשאל.

יוראי להב-הרצנו: אני מבקש לא להרים עליי את הקול כי אני לא מרים עלייך.

יפעת שאשא ביטון: מאה אחוז.

יפעת שאשא ביטון: בבקשה.

רז ניזרי: סעיף 2 לחוק, כפי שמונח לפניכם, מאפשר גם לסגור וגם לקבוע תנאים כאלה ואחרים.

רז ניזרי: הוא קובע אפשרות לקבוע איסורי שהייה בגינות, גני שעשועים, פארקים, לקבוע הגבלות לעניין תפילה, וכיוצא בזה.

רז ניזרי: זה חוק שמאפשר את הפעולה עצמה, זה עדיין לא הפעולה עצמה.

רז ניזרי: כשהחוק הזה יאושר, זה לא אומר שזה נסגר.

רז ניזרי: אחרי שזה יאושר, הממשלה בצו תקבל את ההחלטות שהיא קיבלה היום, וזה למעשה התכנון שלנו, שככל שהוועדה תאשר ואחרי זה המליאה, הממשלה תקבל באופן פורמלי בצו את ההחלטות שהתקבלו היום לגבי המגבלות, ולאחר מכן יהיה לוועדה בהתאם לחוק זמן, במשך השבוע הקרוב, לדון בדברים לפי מיטב יכולתה, לשאול את השאלות ולדון בזה לעומק.

רז ניזרי: כמו שאמרתי, לדעתנו, זה האיזון הנכון בדברים.

רז ניזרי: ככל שיש שאלות נענה בהמשך.

יפעת שאשא ביטון: רז נזרי, תודה רבה.

יפעת שאשא ביטון: חבר הכנסת מיקי לוי, בבקשה.

מיקי לוי: תודה רבה, גברתי.

מיקי לוי: אדוני המשנה, עו"ד רז נזרי, של מי הרעיון של החוק הזה?

מיקי לוי: האם הוא מטעמו של ראש הממשלה, מטעמו של היועץ המשפטי לממשלה?

רז ניזרי: החוק הזה הוא חוק של הממשלה שקיבל את האישור שלנו.

רז ניזרי: זה מתווה שאנחנו כייעוץ משפטי לממשלה חושבים שהוא מאוזן ונכון, בשונה מהצעות אחרות שהיו.

מיקי לוי: איך הוא יכול להיות מאוזן ונכון כשאתה פוגע פגיעה אנושה בסמכותה של הכנסת?

מיקי לוי: אתה מאפשר לראש הממשלה, לממשלה עצמה, להחליט מחר, לצורך העניין, ואני אתן דוגמה, ואני מקווה שהיא לא קיצונית אבל היא יכולה לקרות, שהם מחר אוסרים לקיים הפגנות בטענה שההפגנות הן מעל 20 איש.

מיקי לוי: אתה מבין שזו פגיעה בדמוקרטיה ובזכותו של הציבור להפגין, ואני נתתי דוגמה בכוונה מאוד מאוד קשה.

מיקי לוי: תסבירו לי איך אתם פוגעים בסמכותה של הכנסת.

מיקי לוי: רצו לחוקק פה חוקים, ונתתם אישור לחוקק חוקי יסוד ששינו את המבנה כדי שראש הממשלה הרזרבי יגן על מקומו מול ראש הממשלה האמיתי או ראש הממשלה החליפי, חוקי יסוד שיניתם, ועכשיו אתם פוגעים בסמכותה של הכנסת לפקח על פעולות הממשלה.

מיקי לוי: אל תגיד לי עכשיו: יש לך שבעה ימים.

מיקי לוי: השבעה ימים האלה זה תיאורטית כי אין לי רוב, כי יכולים לא לאשר את זה בכלל לדיון בוועדה ולזרוק אותי מכל המדרגות.

מיקי לוי: זה לא יקרה, זה לא יקרה.

מיקי לוי: לעומת זאת, אני מגיע לוועדה, אפילו עם היושבת-ראש הנוכחית שהיא קשוחה, ואני מנסה יחד איתה, והיא מאזינה להיגיון ושינינו דברים, והיא אומרת: אני לא מוכנה לאשר את ההגבלות של החתונות אתמול, מהיום להיום, אלא רק ממחר, כי אלה שהוזמנו לאתמול כבר הוזמנו, בואו לא נפגע בהם, או לצעוק צעקה גדולה על ה-500 שקלים ולבוא ולהגיד: זה אולי 350, או אולי קודם כול נזהיר, אבל יש לנו אפשרות לפקח.

מיקי לוי: שינינו הרבה מאוד סעיפים בוועדת חוקה רק בחודשים האחרונים וגם בוועדת הקורונה.

מיקי לוי: חלק מהנוכחים, היו נוכחים.

מיקי לוי: מה אתה עושה עכשיו?

מיקי לוי: יבוא ראש הממשלה, יקבל החלטה מעכשיו לעכשיו, השרים יצביעו, ואני לא רוצה להגיד מפאת כבודם מה דעתי, וזהו, זה יוצא אל הפועל.

מיקי לוי: אתה מושך את השטיח באישור הזה מתחת לרגלי הכנסת כגוף מפקח על עבודת הממשלה – זו ההגדרה, מה לעשות?

מיקי לוי: לתפיסתי, זוהי פגיעה אנושה בדמוקרטיה, ממש כך.

מיקי לוי: אתה אומר לי: לא, את יכול לערער שבעה ימים.

מיקי לוי: אתה חושב שמישהו ייתן לי את ה - - - ?

יפעת שאשא ביטון: לא לערער, אנחנו יכולים לדון.

רז ניזרי: חובה לדון, לא לערער.

יפעת שאשא ביטון: אנחנו יכולים לדון גם יום אחר כך, ואם זה אושר בבוקר אז - - -

מיקי לוי: נניח שהממשלה מוציאה מגבלה על איסור הפגנות נגדה, יעני נגדה אבל בגללX אנשים בהפגנה.

מיקי לוי: , תוציא את זה מחר בבוקר.

רז ניזרי: היא לא יכולה.

מיקי לוי: אבל זה יכול לקרות.

רז ניזרי: לא.

מיקי לוי: למה לא?

יפעת שאשא ביטון: כי זה לא חלק מהצו.

רז ניזרי: אני אתייחס.

מיקי לוי: ראיתי שכתוב שהיא יכולה להפוך כל מיני נושאים מינהליים לנושאים פליליים, האם אני טועה?

יפעת שאשא ביטון: לא, זה לא בצו הזה.

קריאה: לא, זה לא בדיוק מה שכתוב.

מיקי לוי: בטיוטה לא היה כתוב?

מיקי לוי: תסתכלו טוב.

יפעת שאשא ביטון: חבר הכנסת מיקי לוי, אני רוצה לומר לך מה יש פה בצו הזה.

יפעת שאשא ביטון: החוק הזה הוא תיקון לחוק שאנחנו חוקקנו כאן, והוא חל על אותן הגבלות ואותם דברים שאנחנו חוקקנו בדיון הוועדה לפני שבועיים-שלושה.

יפעת שאשא ביטון: זה חל רק על זה, וזה יהיה בתוקף עד ה-6 לאוגוסט.

יפעת שאשא ביטון: זאת אומרת, זה מסתמך על מה שאנחנו כבר דנו פה.

יפעת שאשא ביטון: כל מה שדיברנו הוא מוכר לך, אין פה דברים חדשים שנכנסים לסיפור הזה, למעט מה שאנחנו מאפשרים לממשלה.

רז ניזרי: תיקון לחוק להארכת תוקפן.

רז ניזרי: לפני שבועיים אתם אשרתם את זה - - -

מיקי לוי: ראיתי באיזשהו מקום, אלא אם כן אני טועה, שיש הפיכת הוראות מינהליות לפלילי, לא?

לילך וגנר: לא, אין הפיכת הוראות מינהליות לפליליות.

לילך וגנר: יש אפשרות לקבוע עבירות בתקנה עונשית שנמצאת בתקנות, לא לשנות את העונש שלה.

לילך וגנר: אי אפשר להפוך אותן למינהליות או לא להפוך אותן למינהליות.

לילך וגנר: ההפיכה למינהליות לא נמצאת פה בחוק הזה אלא בחוק אחר שאושר על ידי ועדת חוקה, חוק לתיקון ולקיום תוקפן תקנות שעת חירום – אכיפה.

מיקי לוי: והחוק שאושר בחוקה, ולא הייתי שם, אינו כלול באישור הממשלה?

לילך וגנר: אפשר יהיה לתקן בלי אישור הממשלה - - -

מיקי לוי: בבקשה, בבקשה.

לילך וגנר: אישור הממשלה - - -

מיקי לוי: הוא אשר אמרתי.

יפעת שאשא ביטון: רגע, היא לא סיימה – לא.

לילך וגנר: אפשר יהיה באופן חריג ביותר לאשר קביעת עבירות פליליות באישור שיהיה בדיעבד של הוועדה או של המליאה, במנגנון הזה, אבל זה לא יהיה עבירות מינהליות.

מיקי לוי: זה בעמוד 4 לנוסח, אני לא סתם אמרתי.

לילך וגנר: זה לא יהיה עבירות מינהליות.

מיקי לוי: לא, אבל הם יכולים להפוך את זה לעבירות פלילית

לילך וגנר: זה עבירות פליליות, כן.

קריאה: בלי אישור הכנסת?

מיקי לוי: רז, בעצם האישור הזה אתם מושכים את השטיח.

מיקי לוי: מי מפריע לממשלה למשול ולפעול?

מיקי לוי: היו כאן נושאים שגם יפעת קראה לנו ביום ראשון, ביום שישי, והיא באה מיוחד מהצפון.

יפעת שאשא ביטון: אני מבטיחה לך שגם עכשיו אני אקרא לכם.

מיקי לוי: מאה אחוז, אין בעיה.

מיקי לוי: אני מתייצב כשאת קוראת לי, אין בעיה.

מיקי לוי: אבל בעצם ההתניה האוטומטית הזו אתה מאפשר לממשלה לתת הוראות בלי אישורה של הכנסת.

מיקי לוי: אתה פוגע פגיעה בעצם האישור הזה פגיעה מהותית בסמכותה של הכנסת כפי שהיא מוגדרת.

מיקי לוי: הכנסת מוגדרת כמפקחת על פעולות הממשלה.

מיקי לוי: אתה אומר לי: יש לך שבעה ימים ויש לך אפשרות.

יפעת שאשא ביטון: תודה רבה, חבר הכנסת מיקי לוי.

יפעת שאשא ביטון: אני רק רוצה להעיר שלא עו"ד רז נזרי מביא את זה, הממשלה היא זו שמביאה את זה.

יפעת שאשא ביטון: הוא רק מציג את החוק.

יפעת שאשא ביטון: חשוב שנשים את הדברים על השולחן.

מיקי לוי: אבל הם אישרו את זה.

מיקי לוי: מישהו אמר לי שהיועץ המשפטי לממשלה אישר.

אוסאמה סעדי: גברתי היושבת-ראש, רציתי לשאול.

יפעת שאשא ביטון: כולם רוצים לשאול, גם יוראי רצה לשאול.

אוסאמה סעדי: אולי הוא ישיב לכולם כי אלו אותן שאלות.

יפעת שאשא ביטון: אתם רוצים שנאסוף מכולם ואחר כך הוא יענה בסוף?

אוסאמה סעדי: כן.

יפעת שאשא ביטון: אוקיי.

יפעת שאשא ביטון: חבר הכנסת ג'אבר, בבקשה.

ג'אבר עסאקלה: אני מסתכל על התהליך ולא רק על האקט הנוכחי.

ג'אבר עסאקלה: אנחנו במדרון חלקלק כשלמעשה בסופו מבטלים את הסמכויות שלנו ככנסת וכוועדה בכנסת.

ג'אבר עסאקלה: רק לפני יומיים אישרנו תקנות חדשות שצריכות לעבור, ויתרנו על המליאה ואמרנו שנסתפק בוועדת הקורונה.

ג'אבר עסאקלה: היום גם את זה מושכים לנו מתחת לרגליים.

ג'אבר עסאקלה: אני חושב שאנחנו במצב שבו יש לנו רוב דורסני הנשלט על ידי אדם אחד שיכול להעביר כל דבר, וזה מאוד מאוד מסוכן לשיטת המשטר שלנו, ולכן אני חושב שהיום אסור לנו.

ג'אבר עסאקלה: מילת המפתח היא "בדיעבד", ואסור לנו לאשר בדיעבד דברים.

ג'אבר עסאקלה: או שאנחנו מחוקקים או שהממשלה שולטת בכול, או שאנחנו משטר שיש בו פרלמנט שיכול לאשר או לדחות חקיקה או שאנחנו לא.

ג'אבר עסאקלה: גם אם זה ל-24 שעות, לא רק שבוע, וגם אם זה ל-10 שעות, אסור למשוך מתחת לרגלינו את היכולת ואת הסמכות שלנו להכריע בחקיקה.

ג'אבר עסאקלה: מה שקורה כאן מאוד מאוד מסוכן, וזה מסתמך בעיקר על לויאליות מוחלטת של מפלגות הקואליציה ושל חברי הכנסת של הקואליציה שיעבירו עבור נתניהו כל דבר.

ג'אבר עסאקלה: אני חושב שאסור לנו לאשר את זה.

ג'אבר עסאקלה: אנחנו צריכים לחזור לשיטה שכולנו רגילים אליה, מכירים אותה וחיים איתה טוב, שבה יש רשות מחוקקת ויש רשות מבצעת.

ג'אבר עסאקלה: הגבולות האלה כבר היטשטשו לגמרי.

יפעת שאשא ביטון: תודה רבה, חבר הכנסת ג'אבר.

יפעת שאשא ביטון: חבר הכנסת יוראי, בבקשה.

יוראי להב-הרצנו: עו"ד נזרי, אני מאוד מוטרד מהתהליך שקורה פה כרגע.

יוראי להב-הרצנו: ראשית, הדבר המהותי שהכי נפגע כאן הן זכויות האזרח של אזרחי מדינת ישראל.

יוראי להב-הרצנו: בהמשך לדבריו של חבר הכנסת מיקי לוי, בדברי ההסבר כתוב שאתם מבקשים לתת לממשלה את הרשות לתקן בצו את התקנות שבתוספת, ובנוסחו: לקבוע עבירות פליליות בהתאם לאיסורים וההגבלות שייקבעו.

מיקי לוי: מחר איסור כזה יהיה פלילי.

יוראי להב-הרצנו: בדיוק – לקבוע שעבירות מינהליות יהפכו להיות עבירות פליליות בלי אישורה של הכנסת.

יוראי להב-הרצנו: אתה פוגע כאן בזכויות אזרח הכי מהותיות, הכי יסודיות והכי בסיסיות, של אזרחי מדינת ישראל בלי אישורה של הכנסת.

מיקי לוי: הוא אשר אמרתי.

יוראי להב-הרצנו: עו"ד נזרי, אני לא מצליח להבין את התהליך הזה של אישור בדיעבד.

יוראי להב-הרצנו: יש לקואליציה הנוכחית רוב מוצק ורחב בכנסת.

יוראי להב-הרצנו: יושבת-ראש הוועדה היא חברת כנסת מטעם מפלגת הליכוד, מטעם מפלגת השלטון, מטעמו של ראש הממשלה.

יוראי להב-הרצנו: אף אחד לא מפריע לה לכנס את הוועדה, וכשהיא מבקשת חברי הכנסת מתייצבים, לפחות מטעם סיעת יש עתיד.

יוראי להב-הרצנו: אני לא מבין מה מפריע לוועדה לקבל את העניינים האלה.

יוראי להב-הרצנו: בדברי ההסבר אתם ממשיכים לומר שהממשלה מבקשת את הכלים המתאימים.

יוראי להב-הרצנו: מה כרגע מפריע לכם לנהל את המשבר בהתאם לתפיסת עולמכם?

יוראי להב-הרצנו: יש לכם רוב מוצק בכנסת, יש לממשלה סמכויות לקבוע.

יוראי להב-הרצנו: אני לא מיתמם, אנחנו נמצאים במצב חירום.

יוראי להב-הרצנו: אין בעיה שהממשלה תקבע טווח או שהכנסת תקבע טווח שמסמיך את הממשלה לקבוע.

יוראי להב-הרצנו: לצורך העניין, אנחנו מסמיכים את הממשלה לקבוע בין 20 ל-50 איש.

יוראי להב-הרצנו: אני לא מצפה שראש הממשלה יגיע לוועדה על כל החלטה.

יוראי להב-הרצנו: אבל להגיד שלראש הממשלה יש יד חופשית לקחת ולהחליט מה שהוא רוצה, להפוך עניינים מינהליים לעניינים פליליים, להפריע בזכויות הכי בסיסיות של אנשים לקיים חתונות והפגנות, ואני מוצא את זה בסעיף 1.

יוראי להב-הרצנו: 2(א)(3) שבו אתה קובע איסור שהייה בגינות, בגני שעשועים, במתקני ספורט, בחופים ובפארקים - אפשר להגדיר שגן הוורדים הוא פארק שאסור לקיים בו הפגנה.

יוראי להב-הרצנו: יש לי חשש כבד שחירויות הפרט והזכויות הכי בסיסיות של אזרחי ישראל יוגבלו ואז יוגדרו כעבירות פליליות על ידי ראש ממשלה שאני לא מצליח להבין - - -

מיקי לוי: הוא חשוד בשוחד, הפרת אמונים וקבלת דבר במרמה, והוא יקבע מה פלילי.

יוראי להב-הרצנו: יש לו משפט עוד שבועיים.

יוראי להב-הרצנו: אני לא משוכנע שהוא לא יכול לתפקד בכנסת ולקבל את הכלים המתאימים כבר עכשיו.

יוראי להב-הרצנו: בנוסף, מעבר לפגיעה בזכויות הכי בסיסיות של אזרחי ישראל, אני מוטרד מהכרסום היסודי בסמכויות חברי הכנסת.

יוראי להב-הרצנו: אנחנו מפריעים לראש הממשלה לנהל את המשבר הזה?

יוראי להב-הרצנו: אנחנו, חברי הכנסת, מפריעים לו?

יוראי להב-הרצנו: אני לא מצליח להבין, זה תפקידנו.

יוראי להב-הרצנו: תפקידנו הוא לא להיות חותמת גומי של הממשלה ולאשר בדיעבד, אחרי עשרה ימים או שבעה ימים כשהדברים בכלל לא רלוונטיים כי - - -פה על בסיס שעתי את מה שקורה.

יוראי להב-הרצנו: אני לא מצליח להבין איך מאשרים את הכרסום בסמכויות חברי הכנסת, בזכויות נבחרי הציבור, ובעקיפין ברצון הבוחר.

יוראי להב-הרצנו: תפקיד חברי הכנסת הוא לא רק לקיים פיקוח על הממשלה, אלא במקרה הזה להשתתף בתהליך קבלת ההחלטות, ובהקשר הזה נוטלים מאיתנו את הסמכויות באופן כמעט מוחלט.

יוראי להב-הרצנו: אני לא מכיר אישור בדיעבד לדברים כל כך מהותיים כמו אישומים פליליים, פשוט לא מכיר.

יוראי להב-הרצנו: דבר אחרון, אני לא מבין את המהירות שבה הליך חקיקה כל כך קשה קורה בתוך הכנסת.

יוראי להב-הרצנו: מה זה הדבר הזה?

יוראי להב-הרצנו: שלוש קריאות ביום אחד?

יוראי להב-הרצנו: אני פשוט לא מצליח להבין איך זה עומד בכללים חוקתיים מינהליים של אישור תהליך חקיקה.

יוראי להב-הרצנו: אשמח לקבל התייחסותך לשלושת הדברים הבאים: ראשית, לפגיעה בזכויות האזרח, שבעיניי היא חמורה מאוד, במיוחד הזכות להפגין, בהתאם לסעיף שהדגמתי לך כשבגן הוורדים שמול הכנסת יהיה מותר להגביל ההפגנות.

יוראי להב-הרצנו: שנית, פגיעה וכרסום בסמכויות חברי הכנסת.

יוראי להב-הרצנו: שלישית, הליך של אישור בדיעבד, שאני לא מכיר שהוא קיים, במיוחד לא להליכי חקיקה כאלה, והליך חקיקה המהיר הזה בשלוש קריאות ביום אחד מבלי לתת אפשרות לחברי הכנסת לדון בצורה מעמיקה בדברים.

יוראי להב-הרצנו: תודה.

יפעת שאשא ביטון: תודה רבה, חבר הכנסת יוראי.

יפעת שאשא ביטון: חבר הכנסת אוסאמה סעדי, ואחר כך חבר הכנסת טופורובסקי.

אוסאמה סעדי: גברתי היושבת-ראש, חבריי חברי הכנסת, אני זוכר, ומיקי יתקן אותי, שכשדנו בחוק הקורונה הגדול בוועדת חוקה הביאו לנו הוראת שעה ל-45 יום, שנאריך את זה על מנת שב-45 ימים האלה אנחנו נסיים את חוק הקורונה הגדול, וזהו, לא צריך עוד חוקים בדרך.

אוסאמה סעדי: אני לא יודע אם ה-45 יום האלה הסתיימו.

יפעת שאשא ביטון: לא, הם לא.

יפעת שאשא ביטון: זה ב-6 לאוגוסט, וגם החוק הזה הוא רק עד ה-6 לאוגוסט.

אוסאמה סעדי: אם זה ב-6 לאוגוסט אז יש כבר חוק שמסמיך את הממשלה להוציא את כל הצווים ואת כל התקנות.

אוסאמה סעדי: אני זוכר שבשבוע האחרון יעקב אשר, באותו לילה, עלה על הדוכן במליאה והעביר בקריאה שנייה ושלישית ארבעה חוקים, אחד אחרי השני.

אוסאמה סעדי: אתם זוכרים, נכון?

אוסאמה סעדי: רז, עם כל הכבוד, כשהממשלה רוצה, היא יכולה.

אוסאמה סעדי: אל תאשימו אותנו, את חברי האופוזיציה פה, כאילו אנחנו מונעים מהממשלה לשלוט ולהיאבק בנגיף הקורונה.

אוסאמה סעדי: עוד מעט תטילו עלינו את מה שקורה במדינה, את כל המקרים של אלפי הידבקויות ואת זה שאנחנו אחראים גם על המצב הכלכלי.

אוסאמה סעדי: אתם הממשלה, אתם הרוב.

אוסאמה סעדי: יש לכם 74 חברי קואליציה, אתם יכולים להעביר כל חוק שאתם רוצים.

אוסאמה סעדי: למה אתם מחכים תמיד לדקה ה-90 או לתוספת זמן או לאחר סיום המשחק?

אוסאמה סעדי: היו חוקים שתוקפם כבר פקע ואחרי שכבר תוקפם פקע הבאתם אותם אלינו.

אוסאמה סעדי: אל תאשימו אותנו בזה שאין לממשלה סדר ושהיא לא יודעת לנהל את הדברים.

אוסאמה סעדי: אני אומר, יש אפשרויות, במיוחד שיש פה פגיעה קשה.

אוסאמה סעדי: אני רוצה לחדד את סעיף (5) שבו הממשלה יכולה לקבוע עבירות.

אוסאמה סעדי: זה כמעט עבירות ועונשין בהחלטת ממשלה בלי כנסת, איפה נשמע דבר כזה?

יפעת שאשא ביטון: תודה רבה לחבר הכנסת אוסאמה סעדי.

יפעת שאשא ביטון: חבר הכנסת טופורובסקי, בבקשה.

יפעת שאשא ביטון: אחר כך חבר הכנסת משה אבוטבול.

בועז טופורובסקי: עו"ד נזרי, אני רוצה לתאר סיטואציה דמיונית, ותגיד לי אם היא יכולה לקרות או לא כשתענה על השאלות אחר כך.

בועז טופורובסקי: אחרי שהחוק הזה עובר כלשונו, ממשלת ישראל מחליטה לפי סעיף 1.

בועז טופורובסקי: 2(א)(3) לקבוע איסור שהייה בגן העצמאות ליד בית ראש הממשלה, ולפי אותו סעיף גם לקבוע הגבלות לעניין הגישה לאותו גן.

בועז טופורובסקי: גישה כזו לא מאפשרת בכלל להתקרב ולהפגין ברדיוס של קילומטר מהגן.

בועז טופורובסקי: כלומר, לא מדברים על הפגנות, פשוט אי אפשר לגשת לשם.

בועז טופורובסקי: אם כך, גם אי אפשר להפגין מחוץ לבית ראש הממשלה.

בועז טופורובסקי: באותה סיטואציה גם אומרים את אותו הדבר על גן הוורדים שלידנו, ולכן אפילו אנחנו, חברי הכנסת, לא יכולים להגיע למקום העבודה שלנו ולהצביע ולעשות פעולות שאנחנו עדיין רוצים להאמין שהן חשובות למדינת ישראל בכנסת, למרות שהחוק הזה מנסה לבטל ולהוציא את כל חברי הכנסת לחל"ת.

בועז טופורובסקי: בנוסף, רק כדי לוודא שלא עוברים על העבירה הזו ומסכנים את ביטחון מדינת ישראל, לפי סעיף קטן (5) קובעים שמי שעובר על העבירה ומתקרב לאותן דרכי גישה ועושה את המעשים האלו, דינו מעצר לארבעה-חמישה-שישה ימים.

בועז טופורובסקי: אני רוצה לדעת האם אפשרי שהממשלה תוציא החלטה שכזו ותסביר שזה חשוב מאוד בגלל הקורונה, או לא.

בועז טופורובסקי: זה מתחבר למה שנאמר סביב כל החקיקה של הזמן האחרון.

בועז טופורובסקי: כשהייתה החקיקה על איכוני השב"כ והסבירו לנו למה זה חשוב, אמרו לנו: זה חשוב כדי שלא נצטרך לעשות חקיקה שתגביל את חופש האזרחים מעבר למה שיש עד היום, זה חשוב בשביל שלא נצטרך לסגור את המשק, זה חשוב בגלל שאיכוני השב"כ יגרמו לזה שבזכות זה נוכל לדעת את כל תהליך ההדבקה ולטפל בזה כמו שצריך בטיפול כירורגי, ולא נצטרך לעשות עוד חוקים שפוגעים באזרחים.

בועז טופורובסקי: אני מנסה להבין למה כל כך קריטי לעשות את החוק הזה ביום אחד, כשרוב חברי הקואליציה שיצביעו על החוק הזה לא התעמקו בו.

בועז טופורובסקי: החוק הזה הופך את השיטה הדמוקרטית משום שקודם כול הרשות המבצעת קובעת ואחר כך הרשות המחוקקת, אם היא תצליח להגיע לבניין הזה, בתקווה, תוכל לדון.

בועז טופורובסקי: לממשלה לא דחוף להביא לכאן חקיקה שנוגעת לכיסם של האזרחים או שדואגת לאזרחים שבאמת רעבים ללחם, וזה לא חרטא זה אמיתי, אנשים רעבים ללחם.

בועז טופורובסקי: אני נמצא בוועדת הכנסת ואני יכול לומר שלא קיבלנו כמעט הצעות חוק שמבקשות לקדם ולהקדים דיון או הצעת חוק שרוצה הכול ביום אחד בנושאים שמטיבים עם האזרחים אלא רק הצעות סביב נושאים שפוגעים בחופש של האזרחים, בחרות של האזרחים, בזכויות הפרט הבסיסיות שלהם, והדבר הזה נעשה ביום אחד.

יפעת שאשא ביטון: הן מגינות על הבריאות שלהם.

יפעת שאשא ביטון: זה נשמע כאילו אנחנו נגד האזרחי, אבל שכחת פרט קטן שכל זה נעשה בשל התפשטות נגיף הקורונה, המספרים הולכים וגדלים, ויש לנו אחריות גם על בריאות הציבור.

בועז טופורובסקי: אני מסכים, אבל כשהיה הגל הראשון לא הייתה כל החקיקה הזו.

בועז טופורובסקי: אזרחי ישראל הקשיבו למנהיגים שלהם והאמינו להם.

רז ניזרי: ברור שהיה, היה תקש"חים.

יפעת שאשא ביטון: הייתי שם ואני יכולה להגיד לך שהיו תקנות לשעת חירום.

יפעת שאשא ביטון: בגלל שזו הייתה ממשלת מעבר, הממשלה הייתה יכולה לתקן את התקנות מבלי להביא אותן לכנסת כי לא הייתה כנסת.

יפעת שאשא ביטון: היום אנחנו במציאות אחרת, יש כנסת.

יפעת שאשא ביטון: לכן, אנחנו צריכים להסדיר את זה באופן כזה שהממשלה תוכל לתפקד ואנחנו נפקח.

מיקי לוי: מי מפריע לממשלה לתפקד?

בועז טופורובסקי: אנשים קיבלו את המגבלות מתוך הבנה ואמונה בממשלה.

בועז טופורובסקי: עכשיו אתם רוצים שהם יקבלו את זה מפחד.

בועז טופורובסקי: תגידו לי, איזה שלטון דמוקרטי גורם לאזרחים לפעול מפחד?

בועז טופורובסקי: אתם מכירים את ההיסטוריה של העולם הזה ואת ההיסטוריה של המאה השנים האחרונות, תראו למה אנחנו דומים.

יפעת שאשא ביטון: תודה רבה, חבר הכנסת בועז טופורובסקי.

יפעת שאשא ביטון: חבר הכנסת משה אבוטבול, בבקשה.

משה אבוטבול: אין ספק שהמצב מאוד מאוד קשה ואני מתכוון גם להידרדרות הבריאות - אני מסכים, מקובל עליי.

משה אבוטבול: מצד שני, ישנו גורם ההפתעה.

משה אבוטבול: לקח לנו זמן להתאושש, ועכשיו אנחנו מנסים להסביר לציבור גדול למה מ-250 ירדו ל-50.

משה אבוטבול: אנחנו לא מספיקים לנשום, ופתאום נוחתת עלינו גזירה להוריד את זה יותר.

יפעת שאשא ביטון: כן, אבל זה לא הדיון עכשיו.

יצחק פינדרוס: סליחה, זה הדיון עכשיו.

יצחק פינדרוס: אם את מאשרת עכשיו, את מאשרת שברגע שנעלה להצבעה בקריאה שלישית, אז השטויות שהחליטו היום מבלי להגביל בתאריך ייכנסו לתוקף.

יפעת שאשא ביטון: קודם כול, אני מבקשת לשמור על תרבות דיבור.

יפעת שאשא ביטון: אני אכבד אתכם, אתם תכבדו פה את תרבות הדיבור.

יפעת שאשא ביטון: אני רק רוצה להזכיר לכם שהצווים לא הובאו לוועדה מתוך רצון לבדוק אותם.

יצחק פינדרוס: לא, לא צריכים אותם.

יפעת שאשא ביטון: יהיה בהם צורך, אבל אנחנו ננהל את הדיון אחר כך.

יצחק פינדרוס: אם עכשיו אנחנו מאשרים את החוק, לא צריך - - -

יפעת שאשא ביטון: אנחנו ננהל את הדיון אחר כך ואתה תבין שצריך את הוועדה פה גם אחר כך.

יפעת שאשא ביטון: אנחנו נסביר למי שיהיה צריך.

משה אבוטבול: אני אומר שוב, והסברתי מספיק את עצמי בצורה מאוד ברורה, אנחנו שליחי ציבור.

משה אבוטבול: אנחנו נמצאים בבית הזה מכוח הציבור ששלח אותנו.

משה אבוטבול: קשה לנו להתמודד מול ביקורת צודקת של אותם אנשים, של אותם זוגות, שהזעקות שלהם ממש קורעות לב.

יפעת שאשא ביטון: זה נכון, ליבנו איתם.

משה אבוטבול: אני בטוח שהזעקות מגיעות ודאי גם אלייך, ואת ודאי מבינה מה זה כמו שאני מבין מה זה.

משה אבוטבול: הדרך גם חשובה, אבל בניגוד לחבריי מהאופוזיציה, אני פחות מודאג מזה שלא יהיו הפגנות או דברים מהסוג הזה.

משה אבוטבול: קשה לי להאמין שהבג"צים וצווי בית המשפט יאפשרו דברים מסוג זה, מזה אני פחות פוחד.

משה אבוטבול: אני פוחד מהתגובות של הציבור על כך שאנחנו לא נותנים להם זמן לעכל כל דבר.

משה אבוטבול: אותם זוגות אומרים: שלחנו הזמנות, הכנו דברים, והכול הולך עכשיו לטמיון.

משה אבוטבול: המצב הזה הוא בלתי אפשרי, חייבים להבין גם אותם.

משה אבוטבול: אני מבקש שכולנו יחד, קואליציה ואופוזיציה, נגיע בנושא הזה להסכמות ונאשר אותו, אבל בתנאי שניתן מנגנון אנושי שזה יחול בעוד 48 שעות או 24 שעות.

יפעת שאשא ביטון: תודה רבה, חבר הכנסת אבוטבול.

יפעת שאשא ביטון: להזכירך, כולנו פה בוועדה נמצאים באותו צד של המתרס.

יפעת שאשא ביטון: כולנו כנסת, ומי שקבע את הצווים, ואגב, לא הבאנו אותם לדיון, זו הממשלה.

יפעת שאשא ביטון: ישנם צופים שמתבלבלים וחושבים שאנחנו הממשלה שקובעת את כל מה שמגיע לכאן.

יפעת שאשא ביטון: חשוב שההבדלים האלה יובנו.

יפעת שאשא ביטון: אני רק יכולה להבטיח לכם שכל החלטה שתהיה לממשלה תובא, לא תוך שבעה ימים אלא במיידית, לדיון הוועדה כדי שנוכל להתייחס אליה.

משה אבוטבול: אז מה אני עונה לשאלות היום?

משה אבוטבול: האם זה 50 או 20?

משה אבוטבול: שאלתי אותך גם בטלפון.

משה אבוטבול: היום, עכשיו, זה 20 או 50?

יפעת שאשא ביטון: כרגע הצווים לא אושרו.

יפעת שאשא ביטון: אתם שואלים אותי, אבל אני לא נציגת הממשלה, אני נציגת הכנסת.

אוסאמה סעדי: אנחנו שואלים כי בכל זאת אזרחים מתקשרים אלינו ואנחנו כחברי כנסת לא יודעים לתת תשובות.

אוסאמה סעדי: ההגבלות שהטילה הממשלה היום והתפרסמו בכל אמצעי התקשורת - - -

יפעת שאשא ביטון: הן עוד לא נכנסו לתוקף.

יצחק פינדרוס: אם החוק הזה עובר הלילה - - -

יפעת שאשא ביטון: חברים, יסבירו לכם הכול.

יפעת שאשא ביטון: חבר הכנסת ברוכי, בבקשה.

אליהו ברוכי: אנחנו מביאים צווים מכורח המציאות הקשה, ודיברנו על הנושאים האלה אתמול, אבל יחד עם הצווים האלה צריך להביא פיצויים לבעלי האולמות ולבעלי השמחות כדי שיראו שאנחנו לא באים אליהם רק עם הגזירה אלא גם תוך התחשבות בצד הכלכלי שלהם.

יפעת שאשא ביטון: זה נושא חשוב, נכון.

אליהו ברוכי: אבל זה לא הגיע אתמול וגם היום זה לא הגיע.

ג'אבר עסאקלה: זה לא רק אולמות, זה גם חדרי כושר - זה הכול.

ג'אבר עסאקלה: סוגרים הכול.

יפעת שאשא ביטון: חבר הכנסת יצחק, בבקשה.

יצחק פינדרוס: אמרתי את זה גם קודם, ואני רוצה לחדד את זה.

יצחק פינדרוס: אני קורא את מה שכתוב פה.

יצחק פינדרוס: מה שיסבירו לי –יסבירו לי.

יצחק פינדרוס: כתוב פה שרוצים הלילה לאשר פה במליאה את זה שאנחנו נותנים אפשרות לממשלה לתקן תקנות שיובאו לוועדה אחרי שהן נכנסו לחוק.

יצחק פינדרוס: זה אומר שמישהו בממשלת ישראל טעה, התגלץ' על בננה, והחליט החלטה היום שלא הייתה מעולם, ותבדקו אותי.

יצחק פינדרוס: בתקש"חים, כשלא היו צריכים כנסת, החליטו ואמרו: ייכנס לתוקף בתוך 24 שעות, בתוך 36 שעות, בתוך 48 שעות.

יצחק פינדרוס: כל ההחלטות לגבי הגבלות על תפילות בבתי כנסת, על בתי ספר, נכנסו והגדירו שעות.

יצחק פינדרוס: היום בצוהריים, תוך כדי הישיבה שלנו עם יושב-ראש הכנסת כשהוא מציע לקואליציה ולאופוזיציה, לראשי הסיעות, להביא את החוק הזה, שהממשלה לא תצטרך להביא לוועדת קורונה את אישור התקנות, מוציאה הממשלה פעם ראשונה תקנה ללא הגדרת זמן.

יצחק פינדרוס: אם אנחנו היום בלילה מאשרים את זה, באופן אוטומטי החלטת הממשלה תובא לוועדת קורונה, נדון עליה בעוד 48 שעות, ומה שאני אומר עכשיו לא יהיה רלוונטי כי אנשים קבעו.

יצחק פינדרוס: זה קרה היום, לפני שלוש שעות, אנשים היו בדרכם לחתונות, ועד שרז נזרי לא הוציא את ההבהרה, הדבר לא היה ברור.

יצחק פינדרוס: אני יודע על שלושה אולמות בירושלים שהגיעו אליהם שוטרים לסגור אותם, וכל זאת בשעה שהיו צריכות להיות שם חתונות עם 50 איש.

יצחק פינדרוס: אנחנו הלילה נאשר את זה, וזה אומר שאנשים שהיו אמורים להתחתן מחר לא יכולים להתחתן, לא במרחב הפתוח, לא בגן ציבורי, לא בשום דרך אחרת, וכל זאת ב-50 איש, אני כבר לא מדבר על 250 איש.

יצחק פינדרוס: לא דנים כרגע על החלטת הממשלה, אני פשוט נותן אפשרות להחליט מה שהיא רוצה, ואני אדון בדיעבד.

יצחק פינדרוס: אני מבטיח לך שתוך שבעה ימים יהיה דיון האם זה היה בסדר שלא נתנו 48 שעות.

יצחק פינדרוס: אני מבקש דבר אחד, ואני מבקש שתהיה הסתייגות על הדבר הזה – או שזה ייכנס עוד 48 שעות או שיבוא לפה נציג הממשלה ויודע שההחלטות שלהם ייכנסו לתוקף בעוד 48 שעות.

יצחק פינדרוס: לא יכול להיות מצב שאנחנו גוזרים פה גזרות, מודיעים על זה בטלוויזיה, והשוטרים בדרך.

יצחק פינדרוס: לא יכול להיות דבר כזה, אנחנו בסוף מייצגים אזרחים.

יצחק פינדרוס: כן קואליציה, לא קואליציה, זה צריך להיות בהסכמה.

יפעת שאשא ביטון: תודה רבה, חבר הכנסת יצחק.

יפעת שאשא ביטון: נמצאת איתנו פרופ' סדצקי, בבקשה.

יפעת שאשא ביטון: האם את רוצה להתייחס?

סיגל סדצקי: אם יש משהו לשאול אותי, אשמח לענות.

יפעת שאשא ביטון: אמרו שאתם מבקשים לדבר ולכן העברתי את רשות הדיבור.

יפעת שאשא ביטון: אם לא – גם בסדר.

יפעת שאשא ביטון: אם יהיו שאלות בהמשך, נפנה אלייך.

סיגל סדצקי: אני פה לענות לשאלות.

יפעת שאשא ביטון: מאה אחוז, תודה רבה.

יפעת שאשא ביטון: רז נזרי ישיב על השאלות שנשאלו.

יפעת שאשא ביטון: הוא כתב את הכול, תנו לו להשיב.

משה אבוטבול: תענה לשאלות הספציפיות שלנו, מה אנחנו עונים לציבור.

משה אבוטבול: תהיה איתנו קצת.

רז ניזרי: אני אשיב ואם לא ענית על משהו, תשאלו שוב.

רז ניזרי: חלק מהדברים חזרו על עצמם.

רז ניזרי: ברשותכם, אני אשיב לפי הנושאים, ואם מישהו חושב שמשהו עדיין תשובה, אז אענה.

רז ניזרי: אתחיל דווקא מההפגנות שעלו מדברי חברי הכנסת לוי וטופורובסקי וכו'.

רז ניזרי: תיארת תרחיש דמיוני ואמרת אם מחר בבוקר, אולי, מי יודע, ממשלת ישראל תאסור את ההפגנה.

רז ניזרי: לא צריך לפתח את הדמיון יותר מידיי.

רז ניזרי: הרי אנחנו לא באנו עכשיו לשאול את עצמנו מה עומד לקרות אם תהיה קורונה ומה נעשה, הדבר הזה מלווה אותנו כבר כמה חודשים.

רז ניזרי: יושבת-ראש הוועדה הייתה שרה בממשלה הקודמת.

רז ניזרי: כמעט בכל ישיבת ממשלה שנייה, ועשינו ישיבות ממשלה ליליות, עלה נושא הפגנות, כשחלק מהשרים אמרו: לא ייתכן, אתם עוצרים את האנשים לצאת 100 מטר מהבית – לא כרגע סגירת אולמות או מסעדות.

רז ניזרי: אני מזכיר לכולנו שהיה איסור לצאת 100 מטר מהבית ומקומות עבודה סגורים לגמרי, לא להתארח אחד בביתו של השני, ובתי כנסת סגורים לגמרי – לא 19 או 20.

רז ניזרי: לא ייתכן שמגבילים כך וכך והפגנות מותר ואפשר להפגין.

רז ניזרי: היועץ המשפטי לממשלה ואני היינו בכל הישיבות הללו, ואנחנו עמדנו כל הזמן על כך שהממשלה לא נוגעת בהפגנות.

רז ניזרי: ראשית, הממשלה בכלל לא צריכה להתעסק עם הפגנות.

רז ניזרי: שנית, בטח בתקופת חירום כשמפגינים נגדה, אתם לא תקבעו את ההוראה – כן מפגינים, לא מפגינים.

רז ניזרי: זו לא רק גישה באופן תיאורט, גם בכל התקש"חים שיצאו, וגם בחוק המסגרת שבוועדת חוקה, יש סעיפים מפורשים האומרים שגם כשיש הגבלות הכי חמורות שיכולות להיות, אין הגבלה על יציאה להפגנה.

רז ניזרי: לכן, זה לא תיאורטי.

רז ניזרי: אתה שואל אותי תיאורטית מה יקרה.

בועז טופורובסקי: אבל אם תהיה כזו החלטה ולא מקבלים את דעתך.

ג'אבר עסאקלה: גם זה היה דמיוני אתמול.

רז ניזרי: סליחה, זה היה בלי כנסת.

רז ניזרי: הם יכלו תיאורטית בתקש"ח אז בממשלה לבד לעשות את זה דבר הזה, אבל זה לא נעשה.

רז ניזרי: למה?

רז ניזרי: כי אמרנו שאי אפשר משפטית לעשות דבר כזה, וגם בחוק שאתם תחוקקו בחוק הקורונה הגדול זה כתוב בצורה מפורשת עלי ספר שאי אפשר למנוע הפגנות.

אוסאמה סעדי: אז למה פה אין את זה?

אוסאמה סעדי: למה אין?

רז ניזרי: אתה בתיקון לחוק להארכת תוקפן.

רז ניזרי: מה שאתה רואה פה זה לא חוק.

רז ניזרי: אתה רואה כאן רק תיקון לסעיף 2 שנמצא בחוק שאתם חוקקתם, הוועדה הזו, לפני שבועיים, כשזה מין גישור עד שחוק הקורונה יעבור, ושם זה כן נמצא.

יפעת שאשא ביטון: נכון.

רז ניזרי: שלא ישתמע שאני אומר דברים.

רז ניזרי: זה לא אומר שהכול מותר בהפגנות, כי כשיש סכנה לבריאות, ופרופ' סדצקי כאן, אם יבואו מחר אלף איש וירצו להיכנס לגינה של 20 מטר רבוע אז ודאי שלא יתאפשר להם.

רז ניזרי: כבר קבענו נהלים למשטרה עם משרד הבריאות עוד בסיבוב הקודם לגבי השאלה איך יתקיימו הפגנות.

רז ניזרי: מיקי, אתה ניצב לוי לשעבר, ואתה מכיר את הדברים האלה שיש עניין של משטרה.

רז ניזרי: קבענו איך לשמור על הכללים, לא בגישה ישירה של הממשלה אלא משרד הבריאות מנוהל יחד עם המשטרה בתיאום איתנו.

רז ניזרי: לכן, נושא ההפגנות הוא לא תיאורטי והוא לא יקרה מחר בבוקר, ולא יסגרו את הגינה הזו לצורך העניין.

רז ניזרי: יכול להיות שיסגרו גינת שעשועים כי סוגרים גינת שעשועים, ואי אפשר לעשות את ההפגנה הזו דווקא בגינת שעשועים.

רז ניזרי: אבל לא סוגרים את כיכר רבין או את כיכר פריז, לא מכוח החוק הזה ולא מכוח אחר.

רז ניזרי: אי-אפשר לסגור אותם.

בועז טופורובסקי: אבל מה אם הם יחליטו.

רז ניזרי: בוא לא נפחיד את עצמנו בדברים שלא קיימים.

יפעת שאשא ביטון: חבר הכנסת טופורובסקי, אם ירצו להפגין, מותר להפגין.

יפעת שאשא ביטון: זה לא משנה מה יהיו ההגבלות, ההפגנה לא נכנסת ממילא.

רז ניזרי: אני לא מקל ראש.

רז ניזרי: זה לא יקרה, וגם לא קרה, למרות שניסו.

משה אבוטבול: על מה יש להפגין?

משה אבוטבול: הכול טוב.

יפעת שאשא ביטון: חבר הכנסת אבוטבול, כל ההערות האלו מיותרות.

מיקי לוי: מחר סוגרים לך את בית שמש.

משה אבוטבול: - - - סוגרים את בית שמש.

משה אבוטבול: היום, לא מחר – אחרי ההצבעה.

יפעת שאשא ביטון: חבר הכנסת אבוטבול.

משה אבוטבול: הוא עיצבן אותי.

רז ניזרי: עלו דברים אחרים בדברי חברי הכנסת, ואני שותף לחלוטין לחלק נכבד מהדברים שאמרתם, למשל, בנושא מי אמור לחוקק ואיפה אמורים להיות דברים כאלה וכו'.

רז ניזרי: אני שותף לזה, לא בגלל שאמרתם את זה עכשיו ושכנעתם אותי, בכל הכבוד, אלא כי באופן אמיתי אנחנו חושבים כך.

רז ניזרי: אמרתם דברים שהם ברורים.

רז ניזרי: פתחתי ואמרתי, ואמרתי את זה גם בדיון אחר, ואמרנו את זה אפילו היום בדיון בממשלה כשעלה שוב הוויכוח כשרצו לעשות שלא יהיה תוך שבעה ימים אלא תוך שלושה חודשים וכו', במדינה דמוקרטית יש רשות מחוקקת וזו הכנסת.

רז ניזרי: היא זו שקובעת דברים מהסוג הזה והיא זו שאמורה לעשות הוראות מהסוג הזה, ולא תקש"חים.

רז ניזרי: בועז, אמרת שבגל הראשון לא הייתה בעיה ושלא באנו להפחיד אתכם וכו'.

רז ניזרי: אני לא יודע איפה היית בגל הראשון.

רז ניזרי: , אנחנו היינו בגל הראשון.

רז ניזרי: להזכירכם, בכלל לא הייתה כנסת.

רז ניזרי: הממשלה חוקקה לבד, וזה לא טוב.

רז ניזרי: כל התקש"חים, כל ה-100 מטר, לא עבר דרך ועדה זו או אחרת, וסגירת עסקים מוחלטת, לא 20 או 50, עברה באישון לילה.

רז ניזרי: היו ישיבות ליליות שהתארכו שעות על גבי שעות אחרי דיונים שהיו אצלנו.

רז ניזרי: הכול עבר דרכנו עם משרד הבריאות והייעוץ המשפטי וניסינו לעשות איזונים וכו', אבל הכול עבר בתקש"ח נטו, ותקש"ח זה רק ממשלה, בלי כנסת.

רז ניזרי: פה אנחנו אמרנו לממשלה שהיא צריכה לבוא לכנסת.

רז ניזרי: פה אנחנו אומרים, גם בעקבות הנחיות היועץ, גם בעקבות פסיקת בג"ץ, וגם בעקבות חוק יסוד שאומר שאי אפשר תקש"ח יותר משלושה חודשים, שאנחנו לא ממשיכים בדרך הזו.

רז ניזרי: בכנות, וגם בדיון בשידור, אני אומר לך שיכול בהחלט להיות שהממשלה שעכשיו מנהלת אירוע, ודרג מבצע, וגם אתה, מיקי, היית דרג מבצע, רואה כרגע את המטרה מול העיניים והיא רוצה כאן, מהר ועכשיו מבלי שיפריעו לו.

רז ניזרי: יכול להיות שהממשלה תרצה אולי להגיד: אני לא רוצה עכשיו, אל תבלבלו אותי, יש לי נגיף להילחם בו.

רז ניזרי: כל יום שאני מאבדת זה עוד 200 חולים, ולכן אני צריכה את זה כאן ועכשיו.

רז ניזרי: אנחנו אמרנו לממשלה, ובסוף הממשלה קיבלה את זה.

רז ניזרי: בהתחלה עלו כל מיני הצעות בממשלה לעשות תקש"חים לשישה חודשים או שנבוא לפה לא תוך שבעה ימים אלא רק אחרי שלושה חודשים.

רז ניזרי: אנחנו אמרנו לממשלה: זה לא אפשרי בגלל דברים שאתם אמרתם שאיתם אני מסכים.

רז ניזרי: הממשלה לא יכולה לחוקק לבד בדברים מהסוג הזה, ככלל היא לא יכולה לחוקק בכלל.

רז ניזרי: לכן, לא הסכמנו לדברים האלה של שלושה או תשעה ואמרנו תוך שבעה ימים.

רז ניזרי: אבל מה כן?

רז ניזרי: ופה אני כן עומד על זה, אנחנו כן חושבים, וזה אכן מוצדק ואפשרי משפטית בעינינו, שבתוך האיזון הדק הזה שבין היכולת לקבל החלטות מהירות תוך כדי מלחמה, וזו מלחמה, אנשים מתים מהדברים האלה, וזה לא תיאורטי כי ראינו מה קורה במקומות אחרים שאנחנו לא רוצים להגיע אליהם, ואמרו זאת בגלוי המומחים שהופיעו בפני הממשלה, ואם צריך, פרופ' סדצקי תגיד את זה, גם המומחים החיצוניים באו ואמרו שאם אנחנו לא עושים את הדברים כאן ועכשיו מהר, ולא עכשיו, כבר ביום חמישי זה עלה, עוד לפני שהוועדה דנה ביום ראשון, אז את המחיר של זה לא נראה עכשיו אלא נראה אותו בעוד שבוע-שבועיים, וכל פעם ב-delay, והמחיר של זה הוא עוד מאות חולים ובסוף עודX מתים.

רז ניזרי: בהקשר הזה אני לא אומר את דעתי.

רז ניזרי: אני משפטן, לא רופא.

רז ניזרי: אני מצטט מה שאמרו מומחים מקצועיים כשעל סמך זה הממשלה פועלת.

רז ניזרי: לכן, בתוך האיזון הזה, גם כשאתה אומר לי עוד יום או יומיים, אז מה לעשות?

רז ניזרי: לעוד יום או יומיים יש מחיר.

רז ניזרי: לכן, הממשלה באה ואומרת: איזון - אנחנו נקבע מיידית ואתם תוכלו לדון מיידית לבטל.

רז ניזרי: אתה שאלת אותי: מה הבעיה?

רז ניזרי: הוועדה מתכנסת כל יום.

רז ניזרי: נכון, מה שקורה עכשיו מראה מדוע זו הדרך הנכונה היותר.

רז ניזרי: לטעמי, היושבת-ראש אמרה, ובצדק.

רז ניזרי: לכאורה החוק הזה עדיין לא עבר.

רז ניזרי: החוק הקודם אומר: הממשלה קיבלה החלטה, בואו נלך לאישור ועדה.

רז ניזרי: במקום לנהל את הדיון הזה עכשיו, יכולנו עכשיו לנהל דיון שמאשר את התקנות שאושרו בצוהריים.

רז ניזרי: נאמר לנו, וזה לי נראה בסדר גמור, שאתם לא רוצים לעשות דיון, למה?

רז ניזרי: כי אתם רוצים לעשות את הדיון הזה לא עם האקדח על הרקה, שכאן ועכשיו צריכים לקבל החלטה, אתם רוצים לנהל את הדיון הזה, לשמוע מומחים, להבין למה דווקא מסעדות, אולי צריך להגדיל את המספר ל-40 במקום 20 במסעדות.

רז ניזרי: אלו דיונים שצריך לעשות אותם בצורה רצינית ויסודית, ומצופה מוועדה בכנסת שתעשה את הדברים.

רז ניזרי: לולא היינו בסיטואציה הזו עכשיו, היו אומרים לכם: אין מה לעשות, צריך לקבל כאן ועכשיו.

רז ניזרי: אמרה היושבת-ראש, וזה נראה לי בהחלט נכון, ואפילו אמרנו את זה לגורמי הממשלה שרצו לאשר את זה מיידית: אני לא רוצה לנהל דיון כזה עכשיו עם אקדח על הרקה כשבתוך שעתיים צריכים לגמור.

רז ניזרי: לכן, המציאות תהיה תמיד כזו שאם נרצה לעשות דברים מהירים, וזה יהיה תלוי באישור הכנסת, הכנסת לא תרצה להיות חותמת גומי כי אתם לא חותמת גומי.

רז ניזרי: אתם נבחרתם, אתם שליחי ציבור, ואתם צריכים להסביר לאזרחים מה קורה, למה צריך לסגור עסק שנפתח לפני שבועיים, וצריך לראות את ההצדקה לכך, וזה בסדר.

אוסאמה סעדי: ולסגור מיידי ואחרי זה לדון, ואחרי שבוע להגיד: וואלה, טעינו, אנחנו פותחים?

יפעת שאשא ביטון: חבר הכנסת אוסאמה סעדי, אני ארגיע אותך.

יפעת שאשא ביטון: שום דיון לא ייגרר לפרק זמן של שבוע אחרי.

יפעת שאשא ביטון: מבטיחה לך שכל דבר שיעלה יבוא מקסימום ביום שאחר כך.

יפעת שאשא ביטון: אתה כבר מכיר את הדיונים שלי, אני לא מרשה שהם יתפרסו.

אוסאמה סעדי: גברתי, אנחנו בוועדת חוקה דנים כבר יותר משבוע על הקנס של 500 שקל.

יפעת שאשא ביטון: זה לא ועדת חוקה פה.

אוסאמה סעדי: זה לא משנה.

יפעת שאשא ביטון: אני גם לא מרשה להתפרץ.

יפעת שאשא ביטון: אני לא מוכנה להתפרצויות.

יפעת שאשא ביטון: תנו לו לסיים, בבקשה.

יפעת שאשא ביטון: הוא עונה לכם על כל מה שעלה פה.

אוסאמה סעדי: אפשר גם לשאול אותו.

רז ניזרי: שאלתם ואני משתדל לענות כמיטב יכולתי.

רז ניזרי: בנקודה הזו אני מסביר שאין פה תשובה נכונה או לא נכונה בצורה מוחלטת.

רז ניזרי: בעייני באופן מוחלט נכון להגיד שאסור שתקבלו הצעות כמו שעלו של לבטל את הכנסת לגמרי או להגיד לה: תבואו אחרי שלושה חודשים, רק הממשלה לבד.

רז ניזרי: זה אכן מפר את האיזון הדמוקרטי, הממשלה לא אמורה לעשות את זה לבד - זה בהחלט נכון, זה ברור לי.

רז ניזרי: מצד שני, גם ברור לי, גם חלקכם אמרתם: משנים עכשיו, רוצים להוריד מ-200 ל-100, ועכשיו בואו נעשה דיון ועדה, שלוש קריאות - אי-אפשר לנהל מלחמה ככה בנתונים כאלו, וזה ברור לי.

רז ניזרי: לכן, מצאנו לנכון את הדרך הזו שבעינינו היא כן מאזנת.

רז ניזרי: אגב, היא דרך שאושרה.

רז ניזרי: העתקנו את המודל פה מתוך חוק המסגרת שעדיין לא אושר, הוא אושר בקריאה ראשונה, הוא כרגע בוועדת חוקה.

רז ניזרי: למסגרת הזו הגענו אחרי לא מעט דיונים עם שר הבריאות שהוא יושב-ראש כנסת לשעבר והוא יודע מה זה כנסת ועם גורמי ממשלה ועם שר המשפטים.

רז ניזרי: ניסינו למצוא את האיזונים השונים בתוך הממשלה והכנסת, וקבענו מסגרת שהכנסת, הוועדה, חייבת לדון תוך שבוע, ואם לא מספיקים אז שלושה ימים, ואם לא אז מליאה.

רז ניזרי: תגידו לי: למה שבוע ולא שמונה ולא חמישה?

רז ניזרי: זה לא מתמטיקה, אבל זה כן סדר גודל שבא ואומר: אני לא שוכח את הכנסת, הכנסת נמצאת פה, אבל אני לא מוגבל כממשלה מלפעול עד שאני לא מקבל את האישור מהכנסת.

רז ניזרי: לכן, בעינינו זה נראה דבר נכון.

רז ניזרי: נאמרה פה הערה לגבי הכלכלה והנזקים וכו'.

רז ניזרי: כנציג הממשלה בדיון בהקשר הזה אני יכול לומר שהיום זה עלה בשיח של לא מעט השרים.

רז ניזרי: בהחלטת הממשלה סוכם שתוך 48 שעות יובא ההסדר הכלכלי של הפיצויים או המענקים לאותם אנשים שייפגעו, וכל אחד הוא עולם ומלואו.

רז ניזרי: ברור לחלוטין מה הנזק שנגרם, לא רק לחתן ולכלה אלא גם לבעלי עסקים אחרים שפרנסתם נפגעתם.

משה אבוטבול: אולם ומלואו.

ג'אבר עסאקלה: סליחה, הפיצויים כוללים גם את ה - - -?

קריאות: - - - מתי זה יגיע?

קריאות: מתי זה יגיע?

רז ניזרי: לגבי מתי זה יקרה, אני כבר אגיד.

יפעת שאשא ביטון: כן, כן.

יפעת שאשא ביטון: אני דיברתי עם שר האוצר – חד משמעית, ועד יום רביעי זה יגיע.

קריאה: עד יום רביעי זה יגיע לפה?

יפעת שאשא ביטון: תוצג התוכנית.

רז ניזרי: בועז, אמרת שלא ראית שביום אחד הביאו חקיקה אחרת.

רז ניזרי: אני מזכיר לכם שערב פסח הבאנו לפה תיקון לחוק-יסוד: התקציב כדי לפרוץ את מסגרת התקציב ב-80 מיליארד שקל כדי שניתן יהיה לתת מענקים לאותם עצמאים.

רז ניזרי: גם את החוק הזה הממשלה הביאה והעבירה בשלוש קריאות ביום אחד, והכול מתוך הבנה שיש צורך.

רז ניזרי: זה דבר בהחלט חריג אבל עושים את זה גם בהקשרים כאלו.

בועז טופורובסקי: לזכותנו, נתנו לזה רוב.

בועז טופורובסקי: היה צורך רוב מיוחד בשביל לזה.

יפעת שאשא ביטון: אתה רואה, אתה שותף

בועז טופורובסקי: בהחלט, לעזור לאזרחים.

רז ניזרי: בסדר, אתה רואה את הדברים גם בהיבטים האלו.

רז ניזרי: חברים, אני לא מסנגר, אני לא נציג הממשלה במובן הפוליטי, אנחנו הייעוץ המשפטי לממשלה.

רז ניזרי: אני לא בא כרגע להגן על הממשלה: אתה בסדר, לא בסדר – זה לא הדיון שלנו.

רז ניזרי: הדיון שלנו כרגע הוא דיון שבו אני מסביר לכם מדוע כמי שנותן ייעוץ משפטי לממשלה, וכשבחלק מתפקידנו אנחנו אומרים לממשלה לא פעם: סליחה, את זה את לא יכולה לעשות, ויושבת ראש הוועדה הייתה חברת ממשלה וראתה איך הדברים מתנהלים, גם כשהממשלה הייתה לבד, אלו דברים שאפשר לעשות, אלו דברים שאי אפשר לעשות.

רז ניזרי: יש דברים שבהם אנחנו מוצאים דרך יותר יצירתית כוז או אחרת כי צריכים את זה.

רז ניזרי: ברור לכולנו שבסוף המאבק בנגיף הוא לא עניין של ימין ושמאל, זה מאבק של כולנו, ואנחנו צריכים לתת לממשלה את הכלים להתמודד עם זה בצורה מהירה ויעילה, ועדיין תוך מגבלות.

רז ניזרי: לכן, ההצעה הזו, בעינינו, כן מקימה את האיזון הנכון.

רז ניזרי: מצד אחד, לתת לממשלה את היכולת לפעול בצורה מהירה ולא להיות תלויה בדיוני ועדה שנקבעים, וגם אם זה מהר מאוד, למשל, מחמישי לראשון, אבל עדיין כל יום כאן הוא חשוב.

רז ניזרי: הנגיף לא שומר שבת, ואין לו רק ימי עבודה שני עד רביעי במליאה.

רז ניזרי: בסוף הדברים האלה מתנהלים בצורה יום יומית.

רז ניזרי: לכן, בעינינו, הדרך שמצאנו היא דרך שמאזנת נכונה בין הדברים האלו, ולכן אנחנו כן מבקשים לאשר את זה.

רז ניזרי: זה לא פותר אתכם, ולא פותר אותנו, את נציגי הממשלה, מלבוא בפניכם כאשר אתם תדונו תוך שבעה ימים לפי החוק החדש, ואם תרצו תוך יום, כמו שאמרה היושב-ראש, כאשר אתם תדונו, הדבר הזה יקרה מיידית.

יצחק פינדרוס: לא ענית לי על השאלה.

יצחק פינדרוס: אם זה חל הלילה, זה אומר שהתקנות שלכם - - -?

רז ניזרי: אם זה חל הלילה, מה שיקרה, אני משתף אתכם, מה שהוחלט היום אנחנו מחתימים בצו בשעות אלה, הממשלה תאשר את זה במשאל טלפוני - - -

יצחק פינדרוס: את אותו צו שהיה מאושר כבר.

רז ניזרי: לא אושר צו פורמלי, אושרו החלטות, עקרונות.

רז ניזרי: הצו נעשה תוך כדי עבודה במשך היום בשינויים כאלה ואחרים.

רז ניזרי: הממשלה צריכה לפי החוק שיהיה צו.

רז ניזרי: אנחנו הכנו, הוא עדיין אצל גורמי המקצוע, אנשינו שנמצאים גם פה וגם במשרד ראש הממשלה, משרד הבריאות וכו'.

רז ניזרי: הצו יעגן את ההחלטות שכבר התקבלו היום ופורסמו היום ברובן.

יצחק פינדרוס: תוך כמה זמן?

רז ניזרי: המשאל הטלפוני על הצו יהיה מייד אחרי שזה יאושר בכנסת בקריאה שנייה ושלישית.

רז ניזרי: התחולה - לגבי חלק מהדברים, אנחנו עדיין בבדיקה.

רז ניזרי: אנחנו ביקשנו שלא תהיה תחולה בשמונה בבוקר, לצורך העניין.

רז ניזרי: תחולה – מתישהו במהלך היום, מחר.

רז ניזרי: זה עדיין בשיח פנימי של גורמי הממשלה לגבי התחולה המאוחרת.

רז ניזרי: לגבי הנושא של גדיעת דבר באמצע, חתונות – דיברנו על זה היום, אבל גם אתמול.

משה אבוטבול: הם ידעו על 50, לא על 20.

רז ניזרי: אתה תראה שגם אנחנו ערים לכך.

רז ניזרי: אתה דיברת איתי היום לגבי החתונות באולמות.

רז ניזרי: אולמות עדיין לא נסגרו עד אחרי החוק הזה, אבל הירידה ל-50 כבר הייתה אתמול.

רז ניזרי: דה פקטו, מרבית האולמות לא פותחים את שעריהם ל-50 בחתונה.

רז ניזרי: לכן, דה פקטו זה היה כבר אתמול.

רז ניזרי: כשעלה הרעיון אתמול בממשלה להחיל את זה מיידית, אני אמרתי למי שאמרתי שאי אפשר לעשות כזה דבר, למה?

רז ניזרי: כשאתה מפסיק משהו בשעה שתיים בצוהריים, החתונה של השעה שמונה בערב כבר התחילה, בשעה שמונה בערב הפרגית כבר על הגריל, והכלה כבר בסלון כלות.

רז ניזרי: לכן, זה נקבע למוחרת.

יצחק פינדרוס: מחר יהיה צו למחר?

רז ניזרי: כבר אמרנו, זה לא חל היום.

קריאה: אתה יודע, אף אחד לא מתחתן בשעה כזו.

רז ניזרי: האם יהיה מחר צו, והאם הוא יהיה בשתים-עשרה בצוהריים או שיהיה למוחרת בבוקר, אנחנו עדיין בשיח פנימי.

רז ניזרי: אנחנו שומעים גם מה שנאמר פה.

רז ניזרי: אנחנו עדיין בשיח פנימי לגבי האולמות.

רז ניזרי: תבינו, מצד אחד, יש רצון לחוס, אבל תמיד יהיה את הקו הזה.

יפעת שאשא ביטון: אנחנו נבקש את זה, בסדר?

רז ניזרי: חבר הכנסת פינדרוס, אתה מכיר ויודע שעל הקו הזה של רגל פה ורגל שם הוציאו את רבי ירמיהו מבית המדרש.

רז ניזרי: תמיד יהיה הפער של פה לפה, מתישהו חותכים.

יצחק פינדרוס: תנו כמה שעות להתארגן.

יפעת שאשא ביטון: עו"ד נזרי, אנחנו נמצאים בשעת לילה מאוחרת.

יפעת שאשא ביטון: אנשים יקומו מחר בבוקר להתארגנות לחתונה.

יפעת שאשא ביטון: הם לא יחכו ויגידו: כן נתארגן, לא נתארגן, כן נתארגן, לא נתארגן.

יפעת שאשא ביטון: אנחנו נצטרך לייצר איזושהי ודאות, לפחות לגבי מחר, לזוגות הצעירים, בסדר?

יפעת שאשא ביטון: זה כרגע הקטע הכי דרמטי.

יפעת שאשא ביטון: אלו אנשים שגם כך סחטנו אותם רגשית במהלך השבועיים האחרונים, גם עם ההנחיה של עד התשיעי מותר ויהיה 250 ואחר כך אמרנו להם שרק 50.

יפעת שאשא ביטון: אתמול אמרנו להם רק 50.

יפעת שאשא ביטון: הם כבר עברו את כל המשבר הזה מבחינה נפשית, ועכשיו אנחנו נבוא ונגיד להם: גם זה לא.

יפעת שאשא ביטון: אז לפחות לתת יציבות לגבי מחר, ואנחנו מבקשים שזה יהיה חלק מההתניה.

רז ניזרי: גברתי היושבת-ראש, אני לא מתחייב, אבל על פני הדברים – אנחנו כבר חתמנו עליהם.

רז ניזרי: אנחנו נדבר על זה.

רז ניזרי: - - - בתחולה.

יפעת שאשא ביטון: אנחנו נתנה את זה.

יפעת שאשא ביטון: אנחנו נמצא את הדרך.

אליהו ברוכי: התקנות אמורות לחזור לפה לדיון, נכון?

רז ניזרי: כן, אבל הצו יחול - - -

אליהו ברוכי: כשהן באות לפה לדיון, אז ש - - - הפיצוי הכספי.

יפעת שאשא ביטון: חבר הכנסת יוראי אומר שהוא לא קיבל תשובה על אחת מהשאלות שלו.

אוסאמה סעדי: על העבירות הפליליות.

יוראי להב-הרצנו: חבר הכנסת מיקי לוי ואני העלינו את הנושא לגבי האישומים הפליליים שהממשלה יכולה להשית ללא - - -

אוסאמה סעדי: רז, סעיף (5).

רז ניזרי: בואו נזכור, זה לא המצאה של עכשיו.

רז ניזרי: כל התקש"חים שהתנהלו, תמיד הייתה עבירה, כי מה המשמעות?

רז ניזרי: אם אתה פתחת אולם שאסור לך לפתוח אותו, והכנסת 500 אנשים לאולם כשהיה מותר רק 200, אז יש סנקציה פלילית.

רז ניזרי: בסוף זה מכוון לעבירה מינהלית עם קנס וכו', אבל זה כן עבירה.

רז ניזרי: זה לא רק הוראות שכתובות עלי ספר, זה תמיד מגיע עם עבירה.

רז ניזרי: לכן, זה לא שעכשיו עשינו משהו חדש.

רז ניזרי: שנית, מה שנאמר בחוק הזה הוא שאם הממשלה קובעת שהיא משנה את המספר.

רז ניזרי: הרי בחוק הזה היום מותר מופעי תרבות עד 250, ונגיד שעכשיו אחרי החוק הזה בעקבות הנתונים ירצו להוריד אירועי תרבות עד 100 או לסגור לגמרי, אתה חייב סנקציה פלילית.

רז ניזרי: כלומר, אתה חייב שתהיה סנקציה שתאמר שאם מישהו עושה בניגוד להוראה הזו, הוא עובר עבירה.

רז ניזרי: העבירות פה הן עבירות של קנס, הן לא עבירות שהולכים למאסר או מעצר, כפי שמישהו הזכיר פה, וכיוצא באלו.

רז ניזרי: אבל כל הוראה כזו – כדי שהיא תמומש, צריכה בצידה עבירה.

רז ניזרי: זה לא דבר חדש שמצאנו בכחול והבאנו לכנסת בשעה אחת-עשרה בלילה, ממש לא.

רז ניזרי: בכל התקש"חים שהתנהלו כאן בחודשים מרץ-אפריל, שקודם בועז דיבר על כך שזה התנהל בצורה נחמדה, והכול בסדר, לא מתוך פחד, זה יתנהל אותו דבר.

רז ניזרי: אבל זה היה בתקש"ח, וכל תקש"ח, ולילך נמצאת פה, היה - - - פלילית לזה.

יוראי להב-הרצנו: אבל ציינת שהתקש"חים התנהלו בעידן שבו הכנסת לא תפקדה ובהליך שהוא לא תקין ברמה של כנסת מתפקדת.

יוראי להב-הרצנו: יש כנסת מתפקדת.

רז ניזרי: לכן, עכשיו, בשונה מהתקש"חים שזה רק הונח על שולחן ועדת חוץ וביטחון, עשרות תקש"חים הונחו בחודשים מרץ-אפריל על שולחן ועדת חוץ והביטחון, לא היה פה דיון אחד שבא - - -.

רז ניזרי: לעומת זאת, פה עכשיו אנחנו דורשים מעצמנו, ואתם תחוקקו את זה, שברגע שזה מאושר, אתם מייד, אחרי יומיים, תדונו.

יפעת שאשא ביטון: למה אחרי יומיים?

יפעת שאשא ביטון: אני יכולה גם אחרי יום.

רז ניזרי: חשוב לומר שאם אתם באופן תיאורטי תחשבו שקבענו עבירה מופרעת, וביטלתם את העבירה אחרי שלושה ימים - - -

יפעת שאשא ביטון: למה אחרי "שלושה ימים"?

יפעת שאשא ביטון: אני יכולה גם אחרי יום.

רז ניזרי: אחרי יום.

רז ניזרי: אני בכוונה אומר שלושה ימים, ואני אגיד לך למה.

רז ניזרי: נניח שביום ראשון חל ונכנס לתוקף מה שהממשלה אישרה, ביום שני אתם דנתם, וביום שלישי החלטתם לבטל.

רז ניזרי: ביום שני בבוקר קיבל כבר מישהו קנס על סמך משהו שהממשלה אישרה וחל מיידית ועדיין אתם - - -.

רז ניזרי: מה שקבוע כאן, בין השאר, זה שאם אתם מבטלים את זה אז ה - - -

יפעת שאשא ביטון: הביטול הוא רטרואקטיבי.

רז ניזרי: הדבר הזה נמחק מראש.

רז ניזרי: כלומר, מצד אחד אתה חייב את הסנקציה, אבל מראש זה יימחק.

משה אבוטבול: אולי עדיף לנו לדאוג שלא להתכנס פה אצלך.

יפעת שאשא ביטון: חבר הכנסת לוי לא מאמין שזה כל כך טוב.

מיקי לוי: אני עדיין טוען - - -

יפעת שאשא ביטון: סליחה, רק שאלה טכנית בגלל יש לנו בעיה במליאה.

יפעת שאשא ביטון: מבחינתך זה בסדר שאנחנו מקוזזים האחד עם השני כדי שלא נצטרך לעלות ולהצביע?

מיקי לוי: אני בחיים לא מתקזז, את לא יודעת?

מיקי לוי: עד הרגע האחרון אני נשאר.

מיקי לוי: עם כל הכבוד, אתה המשנה ליועץ המשפטי לממשלה, אני רוצה לשמוע גם מי שצריך להגן על הכנסת.

מיקי לוי: אני טוען שאתם דורסים את הכנסת, ואני רוצה לקבל יעוץ משפטי של הייעוץ המשפטי של הכנסת.

יפעת שאשא ביטון: אוקיי, תיכף.

יפעת שאשא ביטון: הייעוץ המשפטי של הכנסת נמצא כאן והם גם יקריאו את התיקון לחוק.

יפעת שאשא ביטון: אנחנו גם נתייחס לכמה סוגיות שיכול להיות שנרצה לשנות אותן, אבל נעשה את זה תוך קריאה.

יפעת שאשא ביטון: פרופ' סדצקי, בבקשה.

סיגל סדצקי: כמובן שלא אתייחס לכל הנושאים החוקיים כי אין לי input לתת.

סיגל סדצקי: עלו פה כמה דברים, ואני רוצה בכל זאת להבהיר ולהגיד שאני באמת חושבת שיש פה עניין של דוחק זמן.

סיגל סדצקי: בעולם רגיל אנחנו רוצים לקבל החלטות בקצב איטי ולחשוב על כל דבר כמו שצריך וכד'.

סיגל סדצקי: פה אנחנו נמצאים במצב תחלואה שהולך ומדרדר בצורה מאוד מאוד דרסטית, עם חולים קשים שהתחילו להופיע.

סיגל סדצקי: כמות החולים הקשים, או לפחות כמות מסוימת, כבר כתובה על הקיר, ואנחנו רק מחכים לזה שזה יקרה, וזה יקרה.

סיגל סדצקי: בסיכומו של הדבר, כל המהלכים האלו הם כדי להגן על אותו עם.

סיגל סדצקי: זה לא שאנחנו סתם רוצים לעשות משהו רע למישהו, המצב הוא מצב תחלואה שמחייב קבלת החלטות, לצערי הרב, הרבה הרבה יותר מהירה ממה שאנחנו עושים במדינת ישראל.

סיגל סדצקי: לדעתי המקצועית, אנחנו באיחור מאוד מאוד גדול בהפסקת התקהלויות.

סיגל סדצקי: אנחנו יצרנו תווים סגולים, אנחנו ניסינו להגיד משהו שקוראים לו חיים בצל שגרת קורונה, אנחנו תרגמנו, בעיניי, קצת שגרה קורונה לשגרה לפני הקורונה, וזה פשוט לא עובד.

סיגל סדצקי: אנחנו צריכים להבין שזה לא עובד, ואנחנו חייבים להגן על הציבור.

סיגל סדצקי: אלו שני אינטרסים שחייבים לאזן ביניהם.

סיגל סדצקי: אנחנו צריכים להבין שחתונות הן מקור הדבקה מאוד מאוד גדול.

סיגל סדצקי: כל ההתקהלויות הן היום מקור הדבקה מאוד מאוד גדול, וללא הפסקת התקהלויות אני לא מאמינה שאנחנו יכולים לעצור את המגיפה.

ג'אבר עסאקלה: אבל המספרים שקיבלנו אתמול דיברו על 186 הדבקות בתוך אירועים, מתוך 5,000 נדבקים.

ג'אבר עסאקלה: הדבר הזה לא מצדיק שום מצב חירום.

סיגל סדצקי: אני לא מסכימה איתך, ואגיד לך מדוע.

סיגל סדצקי: קודם כול, יש קצת שאלה איך סופרים את הדברים.

סיגל סדצקי: אתה מדבר על הדבקות אבל כל הדבקה היא גם שרשרת.

סיגל סדצקי: כשאתה סופר את ה-5,000, אתה סופר כבר את השרשרת.

סיגל סדצקי: חוץ מזה, נשאלת השאלה איפה הייתה לאנשים הזדמנות להידבק.

סיגל סדצקי: זאת אומרת, מתוך כמות האירועים, זה כמות גדולה מאוד.

סיגל סדצקי: זה כמו שתיקח את כל בתי הספר ותגיד: אבל יש הרבה יותר בתי ספר מאותם בתי ספר שבהם צפינו בתחלואה – זו לא דרך הסתכלות נכונה.

סיגל סדצקי: אני חייבת להגיד לך, איך שלא נסתכל על זה, אפשר לשחק עם הנתונים בכיוון הזה ובכיוון ההוא ולהביא לך כל מיני אותות ומופתים, אני אומרת לכם באחריות רבה מאוד, לא יעזור כלום.

סיגל סדצקי: הווירוס הזה הוא לא משהו שהוא הייטק, זה מאוד מאוד low tech.

סיגל סדצקי: מאז ומעולם זה היה ככה במגיפות הגדולות, גם בשפעת הספרדית ובכל דבר אחר.

סיגל סדצקי: המגיפה הזו עוברת מאדם לאדם, והדבר היחיד שאנחנו יכולים לעשות עד שתהיה לנו תרופה או חיסון בשביל למנוע את המגיפה הזו זה להפסיק את המעבר מאדם לאדם.

סיגל סדצקי: בשביל לעשות את הדבר הכל כך פשוט הזה, אבל כל כך מנוגד לטבע האדם כי אנחנו יצורים חברתיים ושל קרבה חברתית, הדברים היחידים שאנחנו יכולים לעשות זה לתפוס את החולים ולבודד אותם.

סיגל סדצקי: אנחנו מאוד מוגבלים ביכולת שלנו לעשות את זה בהתפשטות קהילתית.

סיגל סדצקי: עכשיו יצא מאמר חדש שהייתה מוטציה בנגיף ושהיום הוא מדבק יותר ויש בערך עשרה סיפטומטים על כל חולה.

סיגל סדצקי: אנחנו לא יכולים לתפוס את הסיפטומטים, אנחנו יכולים להמעיט את כמות המגעים עם בני אדם, אנחנו יכולים לדרוש ממנו להיות עם מסיכה ובמרחק של 2 מטר.

סיגל סדצקי: התקהלויות הן כר פורה להדבקה בנגיף.

סיגל סדצקי: ראשית, יש יותר סיכוי שמישהו יהיה חולה ככל שכמות האנשים שנמצאת באותו מקום גדולה יותר.

סיגל סדצקי: שנית, ככל שיש לאדם יותר מגעים, הסיכוי הספציפי שלו להידבק יותר גבוה.

סיגל סדצקי: שלישית, ככל שאנחנו מדברים על התקהלות גבוהה, יש סיכוי שיותר ויותר אנשים יידבקו אם יש שם אפילו חולה אחד.

סיגל סדצקי: לא יעזור כלום, זו מתמטיקה פשוטה.

סיגל סדצקי: זה מאוד כואב מפני שאנחנו יצורים חברתיים שרוצים להיפגש ולהתרועע, לחתן את הילדים שלנו וכד', אבל מה לעשות שבחתונות נדבקים בצורה מסיבית.

סיגל סדצקי: אם הייתה לנו היום התפשטות ממוקדת, היינו יכולים ללכת בגישה ממוקדת.

סיגל סדצקי: אני רואה בצמצום התקהלויות חלופה לסגר.

סיגל סדצקי: במקום לעשות סגר, שכואב כלכלית לכולם והוא הרבה הרבה יותר קשה, אנחנו מנסים לתפוס את המקומות הכי מדביקים שבהם אנחנו יכולים לעשות מקסימום עצירת התפשטות מחלה במינימום מחיר.

סיגל סדצקי: אבל זה לא אומר שלא יהיה לזה מחיר בכלל, אין חיה כזו.

יפעת שאשא ביטון: פרופ' סדצקי, בואו נאמר את האמת.

יפעת שאשא ביטון: אנחנו מאוד קרובים לסגר, כי אם אנחנו סוגרים את האולמות, את המסעדות ואת חדרי הכושר, ועוד ועוד דברים אז - - -

סיגל סדצקי: אני לא מסכימה איתך בכלל.

סיגל סדצקי: בראש ובראשונה, אני חושבת שהדבר הראשון שאנחנו רוצים היום זה לא לעצור את מקומות העבודה, שבעיניי זה באמת עיקרון כלכלי מאוד מאוד מאוד חשוב.

סיגל סדצקי: אני חושבת שעדיין גם במסגרות של 20 אנשים, יש עדיין אפשרויות משפחתיות, עדיין יש אפשרויות של פעילויות חברתיות, וזה הדברים החשובים שאנחנו צריכים לעשות.

סיגל סדצקי: אנחנו סוגרים פה דברים כואבים, אבל המטרה פה היא סגירת התקהלויות.

סיגל סדצקי: עם קפסולות נכונות אנחנו יכולים גם להמשיך פעילות חינוכית לילדים - זה המון.

סיגל סדצקי: זה לא סגר, זה לא דומה לסגר שהיה לנו.

סיגל סדצקי: חוץ מזה, הוויכוח הוא לא בינינו.

סיגל סדצקי: הוויכוח הוא בינינו לבין הווירוס.

סיגל סדצקי: אנחנו לא צד בעניין הזה.

סיגל סדצקי: העובדה היא שניסינו להתעלם ולהגיד: אפשר לעשות את הדברים ככה, והעובדה היא שלא.

יפעת שאשא ביטון: תודה רבה, פרופ' סדצקי.

יפעת שאשא ביטון: יש הצבעה עכשיו במליאה ואנחנו מחויבים לעלות על-פי האישור שניתן לנו.

יפעת שאשא ביטון: לכן, אנחנו נצא להצביע ואחר כך נחזור ונקריא את התיקון ונתקדם להצבעה.

יפעת שאשא ביטון: ברשותכם, אנחנו ממשיכים בדיון הוועדה בהצעת חוק לתיקון ולקיום תוקפן של תקנות שעת חירום (נגיף הקורונה החדש – הגבלת פעילות) (תיקון), התש"ף-2020.

יפעת שאשא ביטון: לפני שנעבור להקראה, אני רוצה לומר מספר מילים, שאומר אותן גם בסיכום הדיון, אבל בגלל השעה המאוחרת, ואני יודעת שיש הרבה מאוד אנשים שצופים בנו, אומר אותן גם עכשיו.

יפעת שאשא ביטון: אנחנו הגענו לסיכום עם ראש הממשלה ועם שר הבריאות שהצווים שיאושרו בעקבות אישור החוק הזה ייכנסו לתוקף מחר ב-14:00 בצוהריים, למעט אולמות האירועים שייכנסו לתוקף ביום רביעי בבוקר, וזאת כדי לתת ודאות לכל אותם זוגות שאמורים לקום מחר בבוקר, בעזרת השם, ליום חתונתם, ושהם לא יישארו במקום של חוסר הוודאות בו הם היום.

רז ניזרי: גברתי היושבת-ראש, אבל זה לא בהחלטה הזו שלכם כי אתם מאשרים את החוק.

יפעת שאשא ביטון: זה בצו, זה בתיקון שאליו הגענו.

יפעת שאשא ביטון: זה נאמר לפרוטוקול עכשיו, וזה ייאמר לפרוטוקול גם בסוף כשנאשר את זה, כדי שהדברים יהיו ברורים ברחל בתך הקטנה.

רז ניזרי: הצו שהממשלה מגישה לא קשור לוועדה כרגע.

רז ניזרי: בהמשך לשיח, דיברנו עם מי שצריך לדבר ועם היושבת-ראש.

משה אבוטבול: זאת אומרת, מחר גם 50.

יפעת שאשא ביטון: כן.

רז ניזרי: מחר גם 50 באולם חתונה, כפי שאמרה היושבת-ראש, הברים, מסעדות.

רז ניזרי: הצו שאנחנו נביא לממשלה, התחולה לגבי עסקים האחרים יהיה מ-14:00 בצוהריים.

רז ניזרי: לגבי אולמות – בגלל חתונות וכו', יהיה מיום רביעי בבוקר - זה הסיכום.

אוסנת הילה מארק: אז מחר בערב הם יכולים לעשות עד 250?

יפעת שאשא ביטון: עד 50 כי אתמול אישרנו 50.

רז ניזרי: לא, לא 250.

רז ניזרי: 50 - כבר ירד.

רז ניזרי: האולמות לא נסגרים, הם יהיו פתוחים.

יפעת שאשא ביטון: האולמות נשארים כמו שהם היום, כמו שזה היום.

יפעת שאשא ביטון: אנחנו כבר אחרי הדיון הזה, זה כבר משהו שעברנו אותו אתמול, וזה עדיף מכלום.

יפעת שאשא ביטון: הרבה מאוד זוגות עיניים נשואות אלינו עכשיו, ולפחות הם מקבלים ודאות מחר בבוקר.

יפעת שאשא ביטון: לילה טוב לכל מי שצופה.

יפעת שאשא ביטון: אני מברכת אתכם שתקומו מחר ליום של בשעה טובה ובמזל טוב.

משה אבוטבול: על זה נאמר אין שמחה כהתרת הספקות.

יפעת שאשא ביטון: אנחנו נעבור להקראה, בבקשה.

מיקי לוי: הייעוץ המשפטי של הכנסת ענה בהיעדרנו?

מיקי לוי: אמרתי שעו"ד רז נזרי, המשנה ליועמ"ש הממשלה, מטבע הדברים מגן על הממשלה, שנינו מחייכים.

מיקי לוי: לכן, אני עדיין דבק בעמדתי שהכנסת נדרסת בכל העניין הזה, וביקשתי מהייעוץ המשפטי של הכנסת להתייחס, אם יש לו מה להגיד.

מיקי לוי: אם לא - גם זה בסדר, אני אשאר בעמדתי.

יפעת שאשא ביטון: שגית היא ממלאת מקום היועץ המשפטי לכנסת, והיא תשיב.

יפעת שאשא ביטון: היא תתייחס לשינויים שכבר הכנסנו כדי שיבינו שלא קיבלנו את הדברים כמו שהם, בבקשה.

שגית אפיק: למעשה, ההצעה הזו באה להתמודד עם מצב מאוד מיוחד שבו הממשלה זקוקה לגמישות.

שגית אפיק: הגמישות שהממשלה זקוקה לה מתבטאת בזה שמצב הקורונה עובר שינוים וצריך להתייחס בהתאמה למה שקורה.

שגית אפיק: זה נכון שהפיקוח של הכנסת הוא דבר חשוב מאוד.

שגית אפיק: לא רק שהוא חשוב מאוד, אני חושבת שגם הוועדה הזו הוכיחה את יכולתה של הכנסת ושל ועדותיה לערוך שינויים ולקבל החלטות שבסופו של דבר הטיבו עם הציבור והביאו את הדברים גם לשקיפות.

שגית אפיק: כי ההחלטות בממשלה נעשות בחדרים סגורים וההחלטות בכנסת נעשות בחדרים פתוחים ושקופים לציבור, הדיונים כאן פתוחים, ואתם יכולים להביא את צורכי הציבור.

שגית אפיק: אלא שלא תמיד הכנסת מסוגלת לתת מענה שהוא מיידי ונקודתי, והחקיקה הקיימת, בלי קשר להצעת החוק הזאת מכירה במצבים האלה, ויש בחקיקה הקיימת כל מיני מודלים שבהם יש לממשלה אפשרויות שונות להביא צווים שונים שייכנסו לתוקף באופן מיידי, ורק לאחר מכן בתוך זמנים קצובים בחקיקה להגיע לכנסת.

שגית אפיק: יש פה מודל כזה שלמד מכל מיני מנגנונים אחרים שקיימים היום בחקיקה.

שגית אפיק: חבר הכנסת מיקי לוי אתה בוודאי מכיר את צווי תעריף המכס שקיימים, שהממשלה רשאית לפרסם, להכניס לתוקף, על מנת שאנשים לא יצברו מלאי - להתמודד עם סיטואציה אחרת מעט.

שגית אפיק: יש בחקיקה, במצבים של חירום ביטחוני, במצבים של הכרזת מילואים.

שגית אפיק: עברתי היום על החקיקה ומצאתי לא מעט מנגנונים כאלה.

שגית אפיק: המנגנון שקיים כאן שונה אבל דומה.

שגית אפיק: המנגנון הזה בא לייצר איזושהי גמישות עבור הממשלה, ועדיין לא למנוע מהכנסת לבצע את עבודת הפיקוח.

שגית אפיק: הצעת החוק הזו מבקשת לאפשר לממשלה לפרסם איזשהו צו.

שגית אפיק: הצו הזה ייכנס לתוקף באופן מיידי, ויהיו לוועדה הזו שבעה ימים.

שגית אפיק: לפי הנוסח הכחול, שהובא בפניכם, לכאורה האפשרות של הוועדה היא לאשר או לא לאשר.

שגית אפיק: אחד הדברים שהעלינו כאן, ומבקשת את זה יושבת-ראש הוועדה, ואני חושבת שכולכם תשמחו לאמץ את זה, הוא שהדיונים בוועדה הזו יאפשרו גם שינוי הצו.

שגית אפיק: זאת אומרת, לא רק לאשר או לא לאשר אלא גם להכניס תיקונים לצו.

שגית אפיק: אני חושבת שזה מבטא באמת את סמכות הפיקוח שלכם, וזה יאפשר לכם לדון דיון אמיתי בצו.

שגית אפיק: לא רק לאשר או לא לאשר אותו אלא גם לקבוע בו איזשהם תיקונים.

שגית אפיק: הצו, לפי ההצעה הזו, יהיה בתוקף לאיזושהי תקופה.

שגית אפיק: בתקופה הזו תוכלו לקבל את ההחלטות.

שגית אפיק: אפשר לקבוע פה עוד כל מיני מנגנונים שונים.

שגית אפיק: כשניכס לפרטים אפשר יהיה להתייחס אליהם.

שגית אפיק: בסופו של דבר, אני חושבת שאי אפשר להתעלם מהמציאות הזו שדורשת התייחסות שהיא התייחסות מיידית גם של הממשלה וגם של הכנסת.

שגית אפיק: אני חושבת שמוצע פה איזשהו מגנון שצריך לשפץ אותו, וכשנעבור על הפרטים יעלו פה כל מיני רעיונות לשיפוצים, אבל אני חושבת שבסופו של דבר זה מנגנון נכון.

שגית אפיק: הוא גם מוגבל בזמן.

שגית אפיק: בעיניי, הוא לא יהיה תקדימי במובן הזה שבאמת יש פה התמודדות עם מצב חריג.

שגית אפיק: הרבה פעמים אני אומרת שבמדינת ישראל כשעושים משהו אז אין ספק שהוא הופך להיות כבר לא פיילוט אלא תקדים, והוא הופך להיות הרף הנמוך לדבר הבא שיקרה.

שגית אפיק: אני חושבת שזה לא המקרה בהצעה הזו, אני חושבת שההצעה הזו היא באמת ייחודית וחריגה והיא נועדה להתמודד עם איזשהו מצב.

שגית אפיק: היא בסך הכול תחול לכל המאוחר עד 6 באוגוסט.

שגית אפיק: היא תחול על צווים שיבואו לוועדה הזו, צווים שאתם כבר יודעים לדון בהם, שכבר דנתם בהם, שכבר הכנסתם בהם תיקונים.

שגית אפיק: הייתה פה התייחסות ענפה מבחינת חברי הכנסת ביחס לנושא הפלילי ולעבירות הפליליות, וגם לזה יוצע איזשהו מנגנון קצת אחר שיאפשר להפוך אותם לעבירה מינהלית.

שגית אפיק: בכל מקרה, גם לפי הנוסח הכחול, אתם צריכים להבין שגם בנוסח של הממשלה עצמו, העבירה הפלילית היא רק ביחס לדבר חדש שייקבע בצווים.

שגית אפיק: זאת אומרת, אם יהיה תיקון של דברים שאתם כבר דנתם בהם, כמו: הגבלות על מקומות, אירועים, מסעדות וכו', העבירה לגביהם היא עבירה מינהלית כי היא כבר נקבעה על ידי הכנסת בעבר - זו ההתייחסות.

שגית אפיק: תהיה לנו עוד התייחסות בפרטים כשניכנס לפרטי החוק.

יפעת שאשא ביטון: כן, תוך כדי הקראת התיקון.

מיקי לוי: זו לא שהרגעת אותי.

מיקי לוי: אני מתכוון בהזדמנות הראשונה לאתגר את הוועדה הזו – לא על מנת להתריס, אלא רק באמת אם יהיה דבר אמיתי, וזאת כדי לבדוק באמת.

מיקי לוי: אנחנו נאתגר את חברי הכנסת, וגם אותך, גברתי היושבת-ראש, וגם את הייעוץ המשפטי.

יפעת שאשא ביטון: אתה יודע שאנחנו אוהבים אתגרים, נשמח להתאתגר.

יפעת שאשא ביטון: נתחיל בהקראה, בבקשה.

טל וינר שילה: "הצעת חוק לתיקון ולקיום תוקפן של תקנות שעת חירום (נגיף הקורונה החדש - הגבלת פעילות), התש"ף

טל וינר שילה: -2020 החלפת סעיף 2. 1.

טל וינר שילה: בחוק לתיקון ולקיום תוקפן של תקנות שעת החירום (נגיף הקורונה החדש – הגבלת פעילות, התש"ף-2020, במקום סעיף 2 יבוא: סמכות הממשלה לתיקון התוספת 2. (א) על אף האמור בסעיף 1, רשאית הממשלה בצו לתקנות את התקנות שבתוספת (בסעיף זה - התקנות), כמפורט להלן: (1)..."

שגית אפיק: יש לי שאלה.

שגית אפיק: הרשימה שאתם יכולים לשנות אותה, היא למעשה רשימה סגורה.

שגית אפיק: חמש הפסקאות שנמצאות כאן, הן רשימה סגורה, נכון?

יפעת שאשא ביטון: של מה שאישרנו בחוק.

שגית אפיק: האם אפשר לרשום: בעניינים אלה בלבד, כדי שזה יהיה ברור שזו רשימה סגורה, ולא כמפורט להלן?

שגית אפיק: אני אומרת גם לחברי הוועדה, כיוון שאנחנו נמצאים בתוך החוק של נגיף הקורונה החדש – הגבלת פעילות, תוקפו של החוק עצמו מותנה, הוראת שעה עד 6 באוגוסט, לכל המאוחר, ולכן ברור שכל מה שאתם קובעים עכשיו נכנס לתוך אותה הוראת שעה.

טל וינר שילה: אני חושבת שזה פשוט לא מוסיף כאן כלום כי זה באמת רשימה סגורה.

יפעת שאשא ביטון: אם זה לא מוסיף ולא מוריד אז אין בעיה שיהיה כתוב.

שגית אפיק: אז בעניינים אלה בלבד, בסדר?

יפעת שאשא ביטון: אוקיי.

טל וינר שילה: "...(1) לקבוע כי מקום או עסק שהפעילות בו אסורה לפי תקנה 5(א) לתקנות ניתן להפעלה בכפוף לתנאים האמורים בתקנה 3א1 לתקנות ובהתאם להוראות המנהל כהגדרתו בתקנות, ואולם הממשלה רשאית לקבוע בדרך האמורה ברישה הוראות שונות לעניין מספר השוהים באותו מקום או עסק;"

שגית אפיק: את רוצה להסביר את הפסקה הזו?

טל וינר שילה: זו הפסקה הקיימת.

טל וינר שילה: זה מקומות שלמעשה כיום הם סגורים, אז יהיה אפשר להפעיל אותם בהתאם לאמור בסעיף 3א1, וזה כל המגבלות שאנחנו כבר מכירים, של מספר השוהים במקום, ההגבלות שכפופות גם לצו בידוד בית שקשורות למספר השוהים, מקום פתוח, מקום סגור, וכל הדברים האלה.

טל וינר שילה: "(2) לקבוע תנאים להפעלת עסק או מקום שפעילותו מוסדרת לפי התקנות, וכן לקבוע כי אין להפעיל מקום או עסק שהפעילות בו מותרת לפי תקנה 5(ב) לתקנות, למעט מקום או עסק כאמור בפסקה (2) לתקנה האמורה;"

שגית אפיק: זו גם פסקה קיימת, זה לא חדש.

לילך וגנר: אני אחדד.

לילך וגנר: הרישא היא כן חידוש מסוים.

לילך וגנר: כלומר, "לקבוע תנאים להפעלת עסק או מקום שפעילותו מוסדרת לפי התקנות".

לילך וגנר: כמו שציינו קודם, אנחנו מדברים על מקומות שהתקנות כבר מטפלות בהם וקובעות תנאים שונים.

לילך וגנר: אפשר לקבוע תנאים להפעלתם של אותם מקומות – זה לא היה לנו.

לילך וגנר: וכן הייתה לנו אפשרות לקבוע תקנות שהיום מקומות שהיו מופעלים בתנאים מסוימים, להחזיר אותם לסעיף שאוסר פעילות בכלל, שזה מה שנאמר שעתיד לקרות לגבי חלק מהמקומות האלה בצווים שייצאו.

שגית אפיק: תנאים להפעלת עסק – זה יכול להיות גם להקלה, לאו דווקא להחמרה, נכון?

יפעת שאשא ביטון: להקל – כן.

יפעת שאשא ביטון: זה לכולם – כן.

טל וינר שילה: "(3) לקבוע איסור שהייה בגינות, בגני שעשועים, במתקני ספורט, בחופים או בפארקים, שבמרחב הציבורי, וכן לקבוע הגבלות לעניין הגישה אליהם ולעניין קיום הפעילות, שהייה או שימוש בהם;"

לילך וגנר: הסעיף הזה הוא כן במידה מסוימת חידוש, אבל הוא לא חידוש לחלוטין, כי היו תקופות לא רחוקות שבהן כן היה איסור בתקנה 2(א) לתקנות, למשל, בפסקה (1) שנמחקה, איסור שהייה בחופי רחצה, בגני שעשועים, בפארקים.

לילך וגנר: מכל הדברים האלה נשאר לנו היום הסיפור של מתקני שעשועים, אבל זה כן דברים שהיו פעם בחוק, בתקנות שעת חירום, ובמהלך ההקלות בוטלו.

לילך וגנר: אבל עכשיו לאור המצב, אנחנו רוצים אפשרות כן לחזור לדבר הזה.

לילך וגנר: כשנגיע לעונשין אספר לכם מה הקנס על כל אחד מהדברים האלה.

לילך וגנר: על איסור השהייה, כיום הקנס הוא 500 שקל לפי החוק שמאריך את תקש"ח - אכיפה.

שגית אפיק: וזה יהיה מינהלי, זה עבירות מינהליות.

לילך וגנר: עבירה מינהלית שהעונש שלה הוא 500 שקל.

שגית אפיק: זאת אומרת, למרות שזה חדש, העבירות על זה יהיה עבירות מינהליות.

שגית אפיק: זה לא שהחשש שעלה כאן ביחס לעבירה פלילית, הוא לא מתקיים לגבי הנושאים שבפסקה הזו, נכון?

לילך וגנר: נכון.

לילך וגנר: למרות שהם חדשים, ברגע שאנחנו מכניסים מקומות נוספים לתקנה 2(א), התקנה הזו תקנה שהיא מופללת בתקנה המפלילה, ובחוק לקיום ותיקון תקש"ח – אכיפה, זו עבירה מינהלית שבצידה קנס קצוב – 500 שקל.

יוראי להב-הרצנו: אז אלו עבירות יוכלו להפוך להיות עבירות פליליות?

לילך וגנר: כדי להפוך עבירות לעבירות מינהליות, קודם כול, זו צריכה להיות עבירה, ואת זה רבים לא יודעים.

לילך וגנר: קודם כול, עבירה.

לילך וגנר: העבירה קבועה בתקנה 6, כל העבירות שיש לנו לגבי החוק הספציפי הזה בתקנה 6 לתקנות ש - - - בתוספת, ובחוק אחר אנחנו קובעים אותן כעבירות מינהליות עם קנס קצוב.

לילך וגנר: יש בתוספת רשימה של קנסות קצובים.

לילך וגנר: אני אוכל לפרט, אם תשאלו, מה הקנס הקצוב בצד כל אחת מההפרות.

לילך וגנר: למשל, אם עכשיו אני מוסיפה מקום שהיה פתוח לרשימה של המקומות הסגורים ומישהו מפעיל אותו בכל זאת, הקנס הוא 5,000 שקל.

לילך וגנר: אם אני מפעילה מקום ואני לא מווסתת את מספר הנכנסים, הקנס בחלק מקומות הוא 2,000, באולמות אירועים ומופעי תרבות זה 5,000 שקל.

לילך וגנר: זאת אומרת, נקבעו קנסות קצובים.

לילך וגנר: אם אני מתקנת את זה, התיקון עדיין הולך על אותה תקנה פלילית ואותו קנס מינהלי.

לילך וגנר: המקום היחיד שבו תהיה גמישות, ותיכף נגיע אליו, זה מקום שקודם לא היה אסור או לא מתקנים תקנה קיימת, ואז בעצם, לפי מה שמוצע כאן זה האפשרות לקבוע תקנה פלילית חדשה.

יפעת שאשא ביטון: אבל בהסתייגות.

יפעת שאשא ביטון: תסבירי להם, זה תקנה פלילית חדשה אבל אתם מייצרים מנגנון שבו אתם תהפכו את זה לתקנה מינהלית.

לילך וגנר: התקנה הפלילית החדשה – אפשר להפוך אותה לעבירה מינהלית לפי הפרוצדורה הקבועה בחוק העבירות המינהליות, שזה צו של שר המשפטים בהסכמת השר הרלוונטי, נראה לי שכאן זה שר הבריאות, ובאישור ועדת חוקה – זו הפרוצדורה להפוך עבירה לעבירה מינהלית.

שגית אפיק: ואתם מתחייבים שאם תביאו לכאן צו - - -

לילך וגנר: ואם נביא לפה עבירה, תיקון חדש לעבירה שלא הייתה קיימת קודם, אנחנו ננקוט בפרוצדורה הזו כדי להפוך אותה לעבירה מינהלית עם קנס קצוב.

נירה לאמעי רכלבסקי: לילך, האיסור הפלילי לגבי שהייה כרגע מנוסח: השוהה במקום המפורט בתקנה 2(א).

לילך וגנר: נכון, לכן אמרתי שככל שנתקן את תקנה 2(א) ונוסיף לה את המקומות שנמצאים כרגע בפסקה (3), באופן אוטומטי - - - לעבירה והקנס הקצוב 500 שקל.

נירה לאמעי רכלבסקי: תביאו תיקון - - - עבירה חדשה, תתקנו את 2(א).

יפעת שאשא ביטון: יביאו תיקון.

טל וינר שילה: "(4) לקבוע הגבלות לעניין תפילה במבנה, ובכלל זה לאסור תפילה במבנה, ובלבד שאין באמור כדי להגביל תפילה של אדם במקום מגוריו;" – זה גם סעיף חדש.

יפעת שאשא ביטון: כי לא היו לפני כן הגבלות - - -

לילך וגנר: זאת אומרת, היו הגבלות כאלה בעבר שבוטלו, וכרגע אין עבירה פלילית שמתייחסת למצב הזה.

רז ניזרי: קיים, ובסמכות המנהל היה לקבוע, קיים בהוראות של המנהל.

רז ניזרי: הסעיף הזה מאפשר גם סגירה כוללת.

רז ניזרי: זאת אומרת, כרגע ההחלטה היא לא סגירה כוללת.

רז ניזרי: כרגע החלטה היא להוריד את התפילה עד 20 איש כמו בכל מבנה סגור אחר, אבל הכנסנו בסעיף הזה כאן כדי לאפשר, ככל שיהיה צורך, גם סגירה כוללת כי בחוק הקיים רק בהוראות המנהל אפשר לשנות את המספרים, את התנאים, לא את עצם הסגירה.

טל וינר שילה: "(5) לקבוע עבירות בתקנה 6 לתקנות, בהתאם לאיסורים ולהגבלות שנקבעו בפסקאות (1) עד (4).

טל וינר שילה: " לילך, את רוצה להסביר את זה?

לילך וגנר: זה הסעיף שמאפשר לנו לתקן את התקנה העונשית.

לילך וגנר: אם אנחנו מחליטים ליצור תנאים חדשים שרוצים שהם יהיו עבירות פליליות אז לתקן את התקנה הפלילית והם יהפכו להיות עבירות פליליות.

לילך וגנר: כאמור, מרבית הדברים כבר עבירות פליליות קיימות.

בועז טופורובסקי: אבל לא כלא.

לילך וגנר: לא.

לילך וגנר: העונש בתקנה 6 שאישרה הוועדה הזו הוא עונש של קנס בלבד.

לילך וגנר: הוועדה הורידה את העונש של שישה חודשי מאסר שהיה בתקנות שעת חירום , ואין פה הסמכה לשנות את העונש הזה.

טל וינר שילה: "(ב) (1) צו שהותקן לפי סעיף קטן (א) יונח בסמוך, ככל האפשר, לאחר פרסומו ברשומות על שולחן הוועדה בליווי דברי הסבר.

טל וינר שילה: (2) הוועדה תקיים דיון בצו האמור בפסקה (1) ותחליט אם לאשרו, כולו או חלקו, בתוך שבעה ימים מהמועד שהונח על שולחנה.

טל וינר שילה: ועדת הכנסת רשאית, במהלך התקופה האמורה, להאריכה לעניין דיון מסוים, לפרק זמן שלא יעלה על 3 ימים.

טל וינר שילה: "

יפעת שאשא ביטון: את זה אנחנו רוצים לשנות – שלא נצטרך לעשות את כל הפרוצדורות של ועדות הכנסת, אנחנו נעשה את זה פה בתוך הוועדה.

רז ניזרי: לשנות באיזה צורה?

יפעת שאשא ביטון: אין צורך להגיע לוועדת הכנסת כדי שיאשרו הארכה של שלושה ימים.

יפעת שאשא ביטון: אנחנו נעשה את זה פה, שיהיה פה מנגנון אוטומטי בתוך הוועדה.

שגית אפיק: אנחנו בתוך שבעה הימים, הוועדה התחילה בדיון והיא סבורה שדרושים לה עוד שלושה ימים, היא תוכל להאריך אותו.

שגית אפיק: רק תסבירו לי למה התכוונתם במילים: "לעניין דיון מסוים"?

אייל זנדברג: הסעיף הזה הועתק מהצעת חוק סמכויות מיוחדות, מה שקוראים חוק הקורונה הגדול או חוק המסגרת.

אייל זנדברג: הצעת החוק שלפנינו באמת הגיעה במהירות בגלל הצורך הדחוף שהוזכר קודם, ולכן חשבנו לדבוק במנגנון בהצעת חוק שכבר הונחה על שולחן הכנסת ונמצאת בדיונים.

יפעת שאשא ביטון: אגב, גם שם זה נראה לי מיותר.

יפעת שאשא ביטון: בשביל מה צריך את הפרוצדורה של הליכה לוועדת הכנסת ולבקש הארכה ולחזור חזרה?

יפעת שאשא ביטון: זה נראה לי מסורבל מדיי, במיוחד בעיתות חירום.

שגית אפיק: שם יש לך הבניית שיקל דעת בתחילת הסעיף שלא הכנסת כאן, כשאתה אומר:

שגית אפיק: אם שוכנעה כי הדבר דרוש לשם התפשטות.

אייל זנדברג: אנחנו מדברים כרגע על המנגנון של האישור בדיעבד.

שגית אפיק: בסדר, אז אם אתה לוקח את כל המנגנון אז יש שם עוד דברים שלא הכנסת כאן.

אייל זנדברג: לעניין ההתמשכות - אני לא חושב.

אייל זנדברג: אלה החלקים הרלוונטיים, אנחנו מחליפים את אישור הוועדה מראש באישור בדיעבד.

אייל זנדברג: מהו אישור בדיעבד?

אייל זנדברג: זה דבר שהוא לא שכיח בחקיקה, ולכן לקחנו מהצעת החוק שקשורה לעניין.

אייל זנדברג: להערת יושבת-הראש, אכן, אפשר לחשוב למה צריך.

אייל זנדברג: באופן טבעי חשבנו שוועדת הכנסת כדי שגוף לא יאשר לעצמו.

אייל זנדברג: הרי אם כותבים שבעה ימים לוועדה, הוועדה צריכה להתכנס ולהחליט שהיא קוצבת לעצמה - - - ימים, וזה פחות טבעי כי לכאורה ההארכה ניתנת על ידי גוף אחר, וועדת הכנסת היא הגוף שמנהל את העניין עבור הוועדות.

אייל זנדברג: זה לא בלתי אפשרי כמובן.

אייל זנדברג: דבקנו בהסדר שנקבע שם שאמור להיות איזון בין הוועדה לבין המליאה.

יפעת שאשא ביטון: צריך שיהיה מנגנון שאם אנחנו לא מספיקים לדון בתוך שבעה ימים, אז שיהיה אפשר להאריך בשלושה ימים.

יפעת שאשא ביטון: גם משום שאנחנו ממילא מדברים על הסדר שקצוב בזמן, אני חושבת שזה מיותר.

אייל זנדברג: אני מסביר מה עומד מאחורי זה, בוודאי שאפשרי גם אחרת.

יפעת שאשא ביטון: כנ"ל גם לגבי הסעיף הבא.

שגית אפיק: הצו יובא מייד עם פרסומו לדיון בוועדה, נכון?

שגית אפיק: למה זה "ככל האפשר"?

שגית אפיק: זה מייד עם פרסומו.

מיקי לוי: עליזה, אם את לוחצת אני מוסיף 30 הסתייגויות.

יפעת שאשא ביטון: לא, הכול בסדר.

יפעת שאשא ביטון: אנחנו עכשיו מסיימים את זה.

קריאה: מייד לאחר פרסומו.

שגית אפיק: הצו יובא מייד לאחר פרסומו - בסדר.

אייל זנדברג: אני חושב שהביטוי "בסמוך ככל האפשר" הוא ביטוי מקובל שמובן במגבלות האפשר עושים את זה בסמוך.

אייל זנדברג: אני לא יודע, המילה "מייד" - - -

שגית אפיק: אבל אם יש דחיפות וזה כל כך דחוף לכם ופרסמתם כבר ואתם רוצים שזה ייכנס באופן מיידי, אז אני חושבת שתוכלו להתאמץ מעט ולהביא את זה מייד לכנסת.

יפעת שאשא ביטון: מבחינתנו, ברגע שהם מפרסמים את זה, הם צריכים להגיש את זה לכנסת.

יפעת שאשא ביטון: זה צריך להיות בד בבד.

שגית אפיק: יש פה גם יושבת-ראש שאומרת לכם:

שגית אפיק: אני רוצה לדון בזה כמה שיותר.

שגית אפיק: אז זה יהיה בסמוך.

שגית אפיק: מייד לאחר פרסומו ברשומות, בליווי דברי הסבר - למה הכוונה?

שגית אפיק: אתם תביאו נתונים שמוכיחים את נחיצות הצו?

שגית אפיק: אתם תביאו - - -?

אייל זנדברג: הרעיון היה להבטיח במסגרת - - - שהנוסח מגיע לוועדה בדיון יחסית מהיר, אז גם דברי הסבר.

אייל זנדברג: כדי להבטיח את האפקטיביות של הפיקוח הפרלמנטרי, לקחנו על עצמנו בממשלה וכתבנו את הדבר הטריוויאלי כי מובן שהממשלה מגיעה לכנסת ונציגיה מסבירים את הדבר.

אייל זנדברג: חשבנו שנכון לכתוב אותם, אתם חושבים שאפשר לוותר עליהם.

שגית אפיק: לא, אנחנו לא רוצים לוותר על דברי ההסבר.

שגית אפיק: אני שואלת האם תביאו גם נתונים שמוכיחים את נחיצות הצו כי בכל זאת אין לכם פה את אותה הבניית שיקול דעת שהייתה בהצעת החוק הממשלתית בחוק הקורונה הגדול.

אייל זנדברג: באופן טבעי דברי ההסבר יסבירו את מה שעומד על הפרק ומה שעומד מאחוריו.

יפעת שאשא ביטון: בסדר, זה מקובל עלינו.

שגית אפיק: אז אפשר לכתוב: שיכללו נתונים לעניין נחיצות הצו?

אייל זנדברג: אני לא חושב שמקובל להתחיל לפרט את כל מה שיש לפרט.

יפעת שאשא ביטון: שגית, מיותר, לא צריך - - -

יוראי להב-הרצנו: מאחר והאישור הוא בדיעבד, הוא רק אחרי שהצו יוצא, נראה לי פחות סביר שהוועדה או הכנסת יצטרכו לדון בו עשרה ימים אחרי תוקפו.

יפעת שאשא ביטון: לא, לא.

יפעת שאשא ביטון: עד עשרה ימים, אני יכולה לדון למוחרת בבוקר – הסברנו את זה.

שגית אפיק: אתה יכול להתחיל את הדיון מייד לאחר מכן.

יוראי להב-הרצנו: אני מבין, אבל את יכולה גם להתחיל את הדיון תשעה ימים לאחר מכן או שבעה ימים לאחר מכן.

יוראי להב-הרצנו: בגלל שמדובר בהליך שלא זוכה לפיקוח של הכנסת, זהו טווח זמנים שבעיניי הוא לא סביר.

יפעת שאשא ביטון: חבר הכנסת יוראי, זה בסדר, שמענו את ההערה שלך.

יוראי להב-הרצנו: אשמח לשמוע את התייחסות שגית לעניין הזה כי מדובר בהליך שהוא לא סביר בעיניי.

שגית אפיק: אני אתייחס.

שגית אפיק: אני חושבת שעשרת הימים רק מועילים לוועדה כי הוועדה בוודאי יכולה להצביע אחרי 24 שעות, וגם אחרי שעתיים.

שגית אפיק: אבל אם הוועדה מגלה שהיא רוצה לקיים דיון והיא רוצה לקבל עוד נתונים אז היא יכולה להמשיך את הדיון.

יפעת שאשא ביטון: להיפך - זה מאפשר לנו דיון ארוך ומעמיק ככל שנרצה ונידרש לו, ולא משהו שנצטרך לעשות מהר מהר מהר כי מישהו ביקש מאיתנו.

יוראי להב-הרצנו: כשהעובדות קבועות כבר בשטח.

יפעת שאשא ביטון: יוראי, תודה רבה.

יפעת שאשא ביטון: הבנו את הרעיון, הכול בסדר.

יפעת שאשא ביטון: ההערה נרשמה.

יפעת שאשא ביטון: תעברו לסעיף הבא, בבקשה.

טל וינר שילה: " (3) לא קיבלה הוועדה החלטה עד תום התקופה האמורה בפסקה (2), ואם הוחלט על..."

יפעת שאשא ביטון: חבר הכנסת סעדי, אני רואה שאתם מאושרים בשעה זו של הלילה.

אוסאמה סעדי: אנחנו בעד כל ההסתייגויות של פינדרוס.

יפעת שאשא ביטון: חברים, אנחנו בסעיף (3).

שגית אפיק: רגע, היא קראה את (2): "הוועדה תקיים דיון בצו האמור?

יפעת שאשא ביטון: כן, היא קראה את (2).

שגית אפיק: אז פה את רוצה להכניס: בשינויים או לא בשינויים?

יפעת שאשא ביטון: כן.

שגית אפיק: אז הוועדה תקיים דיון בצו האמור בפסקה (1) ותחליט אם לאשרו, כולו או חלקו, בשינויים או בלי שינויים.

שגית אפיק: היא רשאית גם לא לאשרו או להביאו בפני הכנסת, נכון?

שגית אפיק: זה האופציות שיש לה אם אנחנו רוצם לרכז את כל האופציות שיש לוועדה.

שגית אפיק: לא, אז בבקשה.

אייל זנדברג: זו הנקודה.

אייל זנדברג: אני לא רואה את רז נזרי מדבר בנקודה הזו.

אייל זנדברג: מעבר לכל גלי הפרספקס אני רואה בקצה את רז נזרי.

אייל זנדברג: השאלה מי מתייחס לנקודה.

רז ניזרי: תתייחס, אייל.

אייל זנדברג: הרעיון - מדובר פה בצו.

אייל זנדברג: כלומר, בחקיקת משנה שמביאה הממשלה.

אייל זנדברג: אנחנו מבינים שזה מבנה מאוד מאוד חריג, והפיקוח הפרלמנטרי בהקשר הזה צריך להיעשות כמו שהוא נעשה בהרבה מאוד הקשרים אחרים.

אייל זנדברג: ביום יום מובאות תקנות בפני הכנסת, וכידוע הכנסת מבצעת פיקוח פרלמנטרי יעיל מאוד.

אייל זנדברג: אם נוסח של הצעת התקנות שמביא שר בפני הוועדה לא נראה לוועדה, הוועדה מקיימת דיונים ואומרת: אדוני השר, אתה הצעת הסדר מסוים שקובע שבע שנים, ואנחנו, הוועדה, חושבים שצריך להיות שלוש שנים.

אייל זנדברג: זה עניין של יום ביומו בכנסת שהוועדה שולחת חזרה את נציגי השר הביתה או מצביעה או מאשרת בדרך שמעבירה את המסר הפוליטי: אנחנו נאשר אם תשנה, אדוני השר.

אייל זנדברג: במקום שבע שנים שאתה הצעת, בדוגמה שלי, יהיה רק שלוש.

אייל זנדברג: אם השר רוצה לקבל את עמדת הוועדה, כדי שהתקנות יוכלו להיכנס לתוקף, הוא משנה, ואני אומר במירכאות, בקשת הוועדה, כשזה בעצם החלטת הוועדה.

אייל זנדברג: אבל הוועדה עצמה לא מתקינה את התקנות - - -

יפעת שאשא ביטון: לא, לא, לא.

יפעת שאשא ביטון: ברשותך ובמחילה, אבל גם מפאת הזמן שאנחנו נמצאים בו, הסיכום היה שאנחנו גם יכולים לשנות את זה.

יפעת שאשא ביטון: הרי ממילא אנחנו לא נתחיל עכשיו בתוך פרק זמן הקצוב הזה לשלוח חזרה שהם ילכו וידונו, ירצו או לא ירצו, יחזרו אלינו.

יפעת שאשא ביטון: או שזה חירום או שזה לא חירום.

יפעת שאשא ביטון: אנחנו סיכמנו שיהיה אפשר או לאשר או להתנגד או לשנות.

יפעת שאשא ביטון: השינויים ייעשו כמובן בתיאום עם המשרדים, הם יהיו חלק מהדיונים.

יפעת שאשא ביטון: אני לא מוצאת שום סיבה למה שלא נעשה את זה בצורה מסודרת.

אייל זנדברג: יכול להיות שבאותה צורה, מה שתיארה היושבת-ראש, מגיעה לאותה תוצאה רק בדרך אחרת.

יפעת שאשא ביטון: אוקיי, שיהיה בדרך שלי.

רז ניזרי: אייל חידד בעיה כיוון שהממשלה היא זו שקובעת את הצו.

רז ניזרי: בסוף אתם בעלי הבית ואתם יכולים מחר גם לאלץ את הממשלה לעשות אחרת.

רז ניזרי: באופן פורמלי הממשלה קבעה צו, ואייל חידד שגם בתקנות אחרות שבאות לוועדה אז אתם לא קובעים, אתם אומרים לשר: תתקין כך, ואם לא אז אין לך אישור.

שגית אפיק: לא, זה לא נכון.

שגית אפיק: כשהוועדה מחליטה על שינוי בתקנות רגילות, בסופו של דבר הוא נכנס לנוסח.

שגית אפיק: הדבר היחיד ששונה כאן הוא שכבר פרסמתם את זה ברשומות.

שגית אפיק: תפרסמו את זה מחדש ברשומות עם התיקונים שהוועדה קיבלה.

שגית אפיק: אגב, במודל דומה שהזכרתי קודם לגבי צווי תעריף המכס, המצב הפוך כיוון - ש - -

אייל זנדברג: הוא לא יכול, הוא כבר היה ברשומות.

רז ניזרי: לכן, אין כאן ויכוח מהותי.

אייל זנדברג: צווי תעריף המכס – אין סמכות לוועדה לשנות.

שגית אפיק: נכון, שם אין סמכות לוועדה לעשות שינויים, אבל שם המנגנון הוא הפוך.

שגית אפיק: הצו פוקע אם הוועדה לא עושה כלום, וכאן התקנות שלכם נשארות בתוקף.

שגית אפיק: הכנסתם אותן לתוקף, הן נשארות בתוקף.

שגית אפיק: לא באנו וביקשנו מכם להפוך את ברירת המחדל ולהפקיע את התקנות שלכם אם הוועדה יושבת שבעה ימים בשב ואל תעשה, אנחנו מבקשים מכם רק שלוועדה כן תהיה סמכות פיקוח.

אייל זנדברג: זה כן פוקע - - -

רז ניזרי: שגית, זה כן פוקע.

רז ניזרי: אם אתם לא מאשרים את זה ולא עושים שום דבר, זה פוקע.

רז ניזרי: כל הבקשה שלנו היא שבלי אישור פוזיטיבי של הכנסת, בסוף אין לזה תוקף.

רז ניזרי: האישור הפוזיטיבי יכול להיות תוך שבוע, ואם לא אז תוך - - -

שגית אפיק: אבל כדי שלפיקוח יהיו שיניים וכדי שהוועדה לא תהיה חותמת גומי כפי שאתה עצמך הסברת בתחילת דבריך, היא חייבת להיות מסוגלת לעשות שינויים.

רז ניזרי: אין פה ויכוח מהותי.

רז ניזרי: כשאנחנו מביאים לכם משהו, ברור שאתם רשאים לעשות שינוים – הנה, אפילו בשיח שהיה לנו קודם לגבי התחולה של התיקון של האולמות למרות שאין לכם סמכות פורמלית כי זה צו הממשלה, זה לא חקיקה.

רז ניזרי: דה פקטו זה מה שקורה.

יפעת שאשא ביטון: לא, דה פקטו יכולנו לא לאשר פה את החוק בכלל.

שגית אפיק: הוא יגיע לכאן, היא יכולה לא לאשר אותו.

רז ניזרי: לכן, דה פקטו זה מה שקורה בשיח בין הוועדה לבין זה.

רז ניזרי: אייל חידד, ואת הבנת את זה, כי פה זה כבר בדיעבד כי האישור נעשה כבר על-ידי הממשלה.

שגית אפיק: כן, - - - בחוקים אחרים יש מנגנונים שזה בדיעבד ועדיין מופיע בשינויים.

אייל זנדברג: מהותית הפער לא גדול.

יפעת שאשא ביטון: שגית, אם אנחנו לא מאשרים את הצו, הוא פוקע?

אוסאמה סעדי: זה פוקע.

יפעת שאשא ביטון: זה פוקע באותו רגע שאני לא מאשרת אותו?

אוסאמה סעדי: כן, בטח.

רז ניזרי: כן, כן.

יפעת שאשא ביטון: אם אני לא מאשרת, אם אנחנו מצביעים נגד, הוא פוקע?

רז ניזרי: יפעת, את יכולה להגיע לתוצאה הזו דרך זה שתצביעי נגד.

רז ניזרי: תצביעי נגד, אין צו, ואז אנחנו באים אליכם עם נוסח אחר.

אייל זנדברג: מהותית זה אותו דבר.

רז ניזרי: שגית, מהותית הרי זה בסוף משחקי כוח.

רז ניזרי: לכן, באופן אמיתי היא יכולה לעשות שני דברים: היא יכולה לשלוח אותנו לקבוע דיון למוחרת, תעשו צו חדש.

רז ניזרי: היא רוצה לדחות את ההחלטה.

רז ניזרי: לכן, דה פקטו זה מה שקורה.

יפעת שאשא ביטון: רז, מה השתנה בזמן הזה?

רז ניזרי: לא השתנה.

רז ניזרי: מה שהשתנה זה חידוד מסוים שאייל חידד לגבי זה שבאופן פורמלי הפרסום ברשומות כבר נעשה.

יפעת שאשא ביטון: אז מה?

יפעת שאשא ביטון: אני משנה אותו ואני יכולה לגרום לו לפקוע.

יפעת שאשא ביטון: אני לא קונה את ההסבר הזה.

אייל זנדברג: יש הבדל בין לפקוע לבין לשנות את הטקסט.

אייל זנדברג: מהותית הכוח הפוליטי הוא של הכנסת.

אייל זנדברג: אם הכנסת אומרת לשר או לממשלה: מה שהבאתם לנו לא מקובל עלינו, הממשלה מכוח ההשפעה של הכנסת, כמו בתקנות רגילות, תלך ותשנה לפי רצון הוועדה.

אייל זנדברג: אבל באופן אמיתי בקובץ התקנות כבר פורסם הצו.

אייל זנדברג: אם הוועדה משנה את הטקסט, בשונה ממוחקת בו, היא צריכה לייצר דיון פה שכותב טקסט משותף, שזה מהלך חקיקתי מורכב שלא נעשה גם בתקנות – זה זר לעולם התקנות.

אייל זנדברג: האם זה בלתי אפשרי?

אייל זנדברג: אני לא אומר, אבל זה זר לעולם התקנות.

אייל זנדברג: הכוח הפוליטי בידיכם ל - - -

יפעת שאשא ביטון: מה ההבדל אם אני מבקשת שינוי ואתם עושים אותו וחוזרים אליי או שאני מבקשת שינוי ועושים אותו בתוך הוועדה?

אייל זנדברג: לא צריך לחזור.

אייל זנדברג: גברתי, אם אתם אומרים: נציגי הממשלה, פה אתם חייבים לשנות, במקום 50 יהיה 100, אז הממשלה מקבלת על עצמה את הדין.

אייל זנדברג: היא רק צריכה לעשות פעולה נוספת, לא צריך ללכת הלוך ושוב.

אייל זנדברג: הממשלה תתקין תקנות, צו נוסף.

שגית אפיק: אבל בשיטה שלכם אתם מאוד מקשים על הוועדה כי אתם גורמים לזה שהוועדה תצטרך להצביע כנגד הצו שלכם, אתם תכתבו צו חדש עם התיקונים שהיא לכאורה ביקשה ותצטרכו שוב להביא אותו לכאן במקום לעשות את זה שלב אחד.

רז ניזרי: היא יכולה גם לא להצביע נגד, היא יכולה להגיד: אתם רוצים שנאשר את זה?

רז ניזרי: תבואו מחר עם צו חדש.

שגית אפיק: אוקיי, אז בוא נקבע שהיא יכולה לעשות את זה - - -

אוסאמה סעדי: שגית, אם הוועדה לא מאשרת, למה צריך להביא את זה למליאה?

יפעת שאשא ביטון: לא, לא.

יפעת שאשא ביטון: אם אנחנו לא מאשרים זה פוקע.

אוסאמה סעדי: לא, זה לא נכון.

אוסאמה סעדי: זה מה שכתוב, כתוב - - -

יפעת שאשא ביטון: בואו נשמע את כל הסעיף ואחר כך נכריע.

יפעת שאשא ביטון: כי אם אני יכולה להשתמש בזה שאני מתנגדת, ואם אני יכולה להציב אולטימטום לשינוי, ואם תוך זמן מסוים הוא לא מגיע ואני מצביעה נגד ואני בעצם גורמת לפקיעה של החוק, אז אין לי בעיה להשתמש ב- - -

אוסאמה סעדי: אבל זה לא מה שכתוב – "יביא יושב-ראש הכנסת את האישור להצבעה בכנסת:.

יפעת שאשא ביטון: בבקשה, תקראי את הסעיף כי אנחנו עוד צריכים לחזור חזרה למליאה.

יפעת שאשא ביטון: חבר הכנסת אוסאמה סעדי, בוא נשמע אותם כדי שכולנו נהיה יותר חכמים.

טל וינר שילה: "(3) לא קיבלה הוועדה החלטה עד תום התקופה האמורה בפסקה (2) ואם הוחלט על הארכתה – עד תום תקופת ההארכה (בפסקה זו – המועד האחרון להחלטת הוועדה), יביא יושב ראש הכנסת את אישור הצו להצבעה בכנסת, בהקדם האפשרי, ולכל המאוחר עד תום שלושה ימים מהמועד האחרון להחלטת הוועדה.

טל וינר שילה: "

יפעת שאשא ביטון: זה במקרה שאנחנו לא קיבלנו החלטה.

אוסאמה סעדי: אז למה צריך ללכת למליאה?

יפעת שאשא ביטון: אם כן קיבלתי החלטה או שלא עשיתי כלום.

יפעת שאשא ביטון: עכשיו בואו נקרא מה קורה במצב של התנגדות.

טל וינר שילה: "(4) החליטה הוועדה לפי פסקה (2) שלא לאשר את הצו, ואם הובא הצו לאישור הכנסת – החליטה הכנסת כאמור או לא קיבלה החלטה בעניין – יפקע תוקף הצו..."

שגית אפיק: באופן מיידי, באותו מועד.

טל וינר שילה: "...

טל וינר שילה: הודעה על פקיעת תוקף הצו כאמור תפורסם ברשומות.

טל וינר שילה: "

אייל זנדברג: עם הפרסום ברשומות של ההודעה.

שגית אפיק: עם הפרסום ברשומות.

שגית אפיק: לא צריך עם הפרסום, הפרסום יהיה באופן מיידי לאחר החלטת הוועדה.

אייל זנדברג: נכון מאוד, לכן הכוח בידי הוועדה.

לילך וגנר: ברור שאם הוועדה מחליטה לא לאשר את הצו, הוא פוקע.

לילך וגנר: מגיעים למליאה רק במצב שבו הוועדה לא דנה, לא קיבלה החלטה - רק אז זה מגיע למליאה, לא אם הוועדה מחליטה לא לאשר.

יפעת שאשא ביטון: אוקיי, קדימה.

שגית אפיק: אני מציעה שזה יהיה: שהוועדה תביא.

שגית אפיק: כלומר, לא קיבלה הוועדה החלטה עד תום התקופה האמורה - - -, שהוועדה תביא את זה למליאה.

יפעת שאשא ביטון: קדימה, הסעיף הבא.

טל וינר שילה: "(ג) על אף הוראות סעיף 2(ב) לחוק העונשין, אישור לעבירות שנקבעו בצו כאמור בסעיף קטן (א)(5) יינתן בידי הוועדה בהתאם לאמור בסעיף קטן (ב); לא אושר הצו בידי הוועדה או הכנסת, לפי העניין, בהתאם להוראות סעיף קטן (ב), תתבטל האחריות הפלילית לעשיית העבירות שנקבעו בצו, לפי סעיף 4 לחוק העונשין.

טל וינר שילה: (ד) בסעיף זה – "הוועדה" – הוועדה שהנושא נמצא בתחום סמכויותיה כפי שתקבע ועדת הכנסת.

טל וינר שילה: "חוק העונשין" – חוק העונשין, התשל"ז–1977.

טל וינר שילה: "

שגית אפיק: זו ועדת הקורונה.

שגית אפיק: אפשר לכתוב: ועדת הקורונה.

יפעת שאשא ביטון: שני דברים: בסעיף (3) - גם פה אנחנו רוצים לבטל את הפרוצדורה שזה צריך ללכת ליושב-ראש הכנסת או שיושב-ראש הכנסת מעביר את זה למליאה.

יפעת שאשא ביטון: מבחינתנו, אם לא קיימנו שום דיון ולא כלום - שזה יעבור אוטומטית למליאה.

יפעת שאשא ביטון: דבר נוסף, בסעיף האחרון – נקבע כבר בוועדת הכנסת שכל מה שקשור לאותו חוק שאנחנו חוקקנו עובר לוועדת הקורונה, כך שאין שום סיבה שבתיקון כבר לא נכלול את זה מראש שזה מגיע לוועדה הזו.

אייל זנדברג: רק עניין טכני לעניין היושב-ראש.

אייל זנדברג: אני חושב שזה תיאור הפרוצדורה שמישהו צריך להניח והיושב-ראש עושה את זה.

אייל זנדברג: לא הבנתי את השינוי הטכני שיתואר פה.

יפעת שאשא ביטון: אז הוועדה תניח.

שגית אפיק: הוועדה תביא את הצו לאישור המליאה.

אייל זנדברג: הוועדה תביא את אישור הצו להצבעה בכנסת, זו הכוונה?

שגית אפיק: כן.

רז ניזרי: לגבי ההערה האחרונה שאמרת, אני לא רואה בעיה.

רז ניזרי: אם ממילא כבר הוחלט אז אין בעיה לכתוב בחוק הזה, ואם זה כבר הוחלט, אין בעיה לכתוב ועדת הקורונה.

רז ניזרי: לגבי ההערה בסעיף (3) – אני אומר בצורה גלויה.

רז ניזרי: הרעיון פה היה שלא ייווצר מצב שיש יושב-ראש ועדה או חבר ועדה שמחזיק את הדבר הזה כבן ערובה, וזה יכול לקרות בכל מיני תרחישים קואליציוניים.

רז ניזרי: לכן, כן נקבע, ולכן את זה אנחנו מבקשים להשאיר.

יפעת שאשא ביטון: בסדר, משום שיש לי את הסנקציה של ההתנגדות שגורמת לפקיעה אז מבחינתי זה כלי מספיק חזק.

רז ניזרי: אבל היא יכולה למנוע את ההגעה למליאה – יש לך עשרה ימים כיושב-ראש ועדה לקבל החלטה פוזיטיבית - - -

אייל זנדברג: לכן, משאירים את עניין יושב-ראש הכנסת.

יפעת שאשא ביטון: אוסאמה, בבקשה, בקצרה.

אוסאמה סעדי: אנחנו מגישים בשם הרשימה המשותפת שלוש הסתייגויות: הסתייגות הראשונה היא לבטל את סעיף 1 לחוק.

אוסאמה סעדי: הסתייגות מספר 2 היא לבטל את סעיף 1 2(א)(5), וההסתייגות השלישית היא שבכל מקרה אחרי החלטת הממשלה זה לא ייכנס לתוקף אלא כעבור לפחות 24 שעות על מנת לתת לאזרחים אפשרות להתארגן.

מיקי לוי: יש עתיד הגישה עשר הסתייגויות, הונחו על שולחנך בכתב.

יפעת שאשא ביטון: מיקי, איך הגעת לעשר?

מיקי לוי: הייתי עוד עדין איתכם.

יפעת שאשא ביטון: לא, אבל אתה תהיה נחמד.

יפעת שאשא ביטון: קודם כול, נצביע על ההסתייגויות של הרשימה המשותפת.

שגית אפיק: סגרת נוסח?

יפעת שאשא ביטון: מבחינתנו, כן.

לילך וגנר: הנוסח סגור?

לילך וגנר: רק רציתי לשאול האם יש התייחסויות לסעיף הפלילי?

יפעת שאשא ביטון: הרשימה המשותפת – ביטול סעיף 1.

נירה לאמעי רכלבסקי: וביטול סעיף 2(א)(5), והכנסת סעיף שייקבע שהחוק ייכנס לתוקף אחרי 24 שעות.

אוסאמה סעדי: בדיוק.

יפעת שאשא ביטון: מי בעד ההסתייגות הראשונה?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: מי נמנע?

יפעת שאשא ביטון: אין נמנעים.

יפעת שאשא ביטון: ההסתייגות לא התקבלה.

יפעת שאשא ביטון: מי בעד הסתייגות השנייה?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: יש פה שישה.

יפעת שאשא ביטון: מי נמנע?

יפעת שאשא ביטון: אין נמנעים.

יפעת שאשא ביטון: בעד ההסתייגות – 4

יפעת שאשא ביטון: נמנעים – אין

יפעת שאשא ביטון: מי בעד ההסתייגות השלישית?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: שבעה, בהצבעה הקודמת לא ספרתי אותי.

יפעת שאשא ביטון: אין נמנעים.

יפעת שאשא ביטון: בעד ההסתייגות – 4

יפעת שאשא ביטון: נמנעים – אין

יפעת שאשא ביטון: מיקי, קדימה.

יפעת שאשא ביטון: בשם זה שאתה מקבל פה תמיד את מלוא הבמה להגיד את דבריך, אתה יכול לקצר את ההסתייגויות בחצי.

מיקי לוי: אני לא עושה לך את זה בוועדה, אני עושה את זה שם.

מיקי לוי: כל ההסתייגויות הן בשם כל חברי מפלגת יש עתיד-תל"ם.

מיקי לוי: סעיף ראשון: יוחרגו מהתיקון צווים שעניינם איסור או הגבלת הפגנות, איסור או הגבלת תנועה, החלפת סעיפים של ענישה, כתוב מינהלית, אבל פלילית, קנסות בענישה פלילית – הפוך הכוונה.

יפעת שאשא ביטון: אבל זה טופל.

נירה לאמעי רכלבסקי: מיקי, אין מעצר או מאסר.

מיקי לוי: בסדר, אבל יש לזה חלק ראשון.

מיקי לוי: אני מוריד רק את החלק השני של ההסתייגות, תסתכלי טוב.

מיקי לוי: 2.

מיקי לוי: החוק יהיה תקף לשבוע לכל היותר.

מיקי לוי: בטווח הזמן הזה הכנסת תחוקק את חוק הקורונה הגדול.

מיקי לוי: 3.

מיקי לוי: החוק יהיה תקף לעשרה ימים לכל היותר.

מיקי לוי: בטווח הזמן הזה הכנסת תחוקק את חוק הקורונה הגדול.

מיקי לוי: 4.

מיקי לוי: התקנות והצווים שיאושרו במסגרת תיקון זה יידרשו בפרסום ברשומות לציבור טרם כניסתן.

מיקי לוי: הרי הממשלה באה ואומרת: אני רוצה במיידי, אני רוצה זמן סביר שהציבור יעיין בזה.

אוסאמה סעדי: יתארגן.

מיקי לוי: כן.

מיקי לוי: 5.

מיקי לוי: אין בתיקון זה אפשרות להסמיך בצו או בתקנות את עובדי הרשויות המקומיות לאכוף חלק מהתקנות, אלא אם הדבר קיבל מראש את אישור הוועדה.

מיקי לוי: כלומר, פקחים - רק על שוטרים אנחנו מדברים.

מיקי לוי: 6.

מיקי לוי: כל צו, תקנה, שפורסמו במסגרת התיקון האמור יידרשו לכלול את כלל השיקולים והאמצעים החילופיים שנשקלו טרם הוחלט להתקין כל תקנה.

מיקי לוי: מחד, יהיו הנימוקים, ולפי מה שהוחלט - כל גורם בממשלה.

מיקי לוי: 7.

מיקי לוי: כל צו, תקנה, שיפורסמו במסגרת התיקון האמור יחייב הליך מסודר במליאת הכנסת, לרבות השתתפות קוורום של למעלה מ-70% מהשרים, בתנאי כי טרם ההצבעה ייחשפו כל הנתונים והחלופות.

מיקי לוי: 8.

מיקי לוי: סעיף 1.

מיקי לוי: 2(3) להצעת החוק: המילים "בגינות, בחופים או בפארקים" – יימחקו.

בועז טופורובסקי: 1.

בועז טופורובסקי: 2 (א)(3).

מיקי לוי: 9.

מיקי לוי: הצעת החוק תיכנס לתוקף רק לאחר אישור מתווה פיצוי רחב וכולל לענפים שהוחלט לצמצם פעילותם במסגרת חקיקה זו.

מיקי לוי: הממשלה לא הביאה שום תרופות תקציביות לעניין הזה, אבל מה אכפת לה? 10.

מיקי לוי: סעיף 2(1)(ד) להצעת החוק הוועדה – הוועדה המיוחדת לעניין נגיף הקורונה החדש ובחינת היערכות המדינה למגפות ולרעידות אדמה, ובתקופת ממשלת מעבר, ועדת הכספים של הכנסת.

יפעת שאשא ביטון: בואו נצביע.

יפעת שאשא ביטון: מי בעד ההסתייגות הראשונה?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: שבעה, אנחנו שבעה.

יפעת שאשא ביטון: אין נמנעים.

יפעת שאשא ביטון: בעד ההסתייגות – 4

יפעת שאשא ביטון: נמנעים – אין

יפעת שאשא ביטון: מי בעד ההסתייגויות השנייה?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: שבעה.

יפעת שאשא ביטון: אין נמנעים.

יפעת שאשא ביטון: בעד ההסתייגות – 4

יפעת שאשא ביטון: נמנעים – אין

יפעת שאשא ביטון: מי בעד ההסתייגות השלישית?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: שבעה.

יפעת שאשא ביטון: אין נמנעים.

יפעת שאשא ביטון: בעד ההסתייגות – 4

יפעת שאשא ביטון: נמנעים – אין

יפעת שאשא ביטון: מי בעד ההסתייגות הרביעית?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: שבעה.

יפעת שאשא ביטון: אין נמנעים.

יפעת שאשא ביטון: בעד ההסתייגות – 4

יפעת שאשא ביטון: נמנעים – אין

מיקי לוי: איך את מגיעה לשבעה?

יפעת שאשא ביטון: שבעה.

יפעת שאשא ביטון: תרימו עוד פעם, מי נגד?

יפעת שאשא ביטון: אחד, שניים, שלושה, ארבעה, חמישה, שישה, ואני שבע.

יפעת שאשא ביטון: מי בעד ההסתייגות החמישית?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: שבעה.

יפעת שאשא ביטון: אין נמנעים.

יפעת שאשא ביטון: בעד ההסתייגות – 4

יפעת שאשא ביטון: נמנעים – אין

יפעת שאשא ביטון: מי בעד ההסתייגות השישית?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: שבעה.

יפעת שאשא ביטון: אין נמנעים.

יפעת שאשא ביטון: בעד ההסתייגות – 4

יפעת שאשא ביטון: נמנעים – אין

יפעת שאשא ביטון: מי בעד ההסתייגות השביעית?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: שבעה.

יפעת שאשא ביטון: אין נמנעים.

יפעת שאשא ביטון: בעד ההסתייגות – 4

יפעת שאשא ביטון: נמנעים – אין

יפעת שאשא ביטון: מי בעד ההסתייגות השמינית?

יפעת שאשא ביטון: שלושה.

יפעת שאשא ביטון: מי נגד?

יפעת שאשא ביטון: שבעה, נמנע אחד.

יפעת שאשא ביטון: בעד ההסתייגות – 3

יפעת שאשא ביטון: נמנעים – 1

ג'אבר עסאקלה: אני נמנע בשביל הגיוון הפעם.

יפעת שאשא ביטון: מי בעד ההסתייגות התשיעית?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: שבעה.

יפעת שאשא ביטון: אין נמנעים.

יפעת שאשא ביטון: בעד ההסתייגות – 4

יפעת שאשא ביטון: נמנעים – אין

יפעת שאשא ביטון: מי בעד ההסתייגות העשירית?

יפעת שאשא ביטון: ארבעה.

יפעת שאשא ביטון: מי נגד?

יפעת שאשא ביטון: שבעה.

יפעת שאשא ביטון: אין נמנעים.

יפעת שאשא ביטון: בעד ההסתייגות – 4

יפעת שאשא ביטון: נמנעים – אין

מיקי לוי: יפעת, רק בגלל היחס הגשתי עשר הסתייגויות ולא 6,500

יפעת שאשא ביטון: אתה עוד יכול להיות נחמד ולחתוך בחצי.

נירה לאמעי רכלבסקי: יוליה דיברה איתך?

יפעת שאשא ביטון: לא, לא דיברה איתי.

יפעת שאשא ביטון: אם היא לא נמצאת אי אפשר להגיש.

נירה לאמעי רכלבסקי: יש את ההסתייגות של חבר הכנסת פינדרוס, הוא ציין אותה קודם.

נירה לאמעי רכלבסקי: הוא ביקש - - -

יפעת שאשא ביטון: הוא גם לא נמצא פה.

אליהו ברוכי: הגיעו להסכם, הוא הוריד אותה כבר.

יפעת שאשא ביטון: אין, אנחנו כבר סיכמנו הכול – הכול בסדר.

יפעת שאשא ביטון: אנחנו מצביעים על הצעת החוק להכנה שנייה ושלישית.

יפעת שאשא ביטון: מי מאשר את התיקון להצעת החוק כלשונו, כמובן עם כל התיקונים שתיקנו במהלך הדיון?

יפעת שאשא ביטון: אנחנו מאשרים את הנוסח כלשונו והוא בהתאם לתיקונים שנאמרו כאן בוועדה והוסכמו.

יפעת שאשא ביטון: מי בעד?

יפעת שאשא ביטון: שבעה.

יפעת שאשא ביטון: מי נגד?

יפעת שאשא ביטון: ארבעה.

יפעת שאשא ביטון: אין נמנעים.

יפעת שאשא ביטון: בעד – 7

יפעת שאשא ביטון: נמנעים – אין הצעת חוק לתיקון ולקיום תוקפן של תקנות שעת חירום (נגיף הקורונה החדש – הגבלת פעילות) (תיקון), התש"ף-2020 (מ/1338), בכפוף לשינויים, אושרה.

יפעת שאשא ביטון: אנחנו מעבירים את זה להצבעה במליאה, תודה רבה.